Abazannyi b'Omweso mu Kigali e Rwanda\nOmweso gwe gumu ku mizannyo gy'omu Uganda egy'edda ennyo egy'okwewummulizaako. Amawanga mangi gafaanana okuba nga gamaze emyaka bikumi na bikumi nga baguzannya.\n2 Ebilara ku Nsibuko\n3 Omweso nga gwe Gwadiba Okumala Ekiseera\n4 Okuddawo kw'Omweso\n5 AMATEEKA G'OKWESA MU BUGANDA\n5.1 Okutta Empiki\n5.3 Okubala Empiki mu Kwesa\n5.3.1 A. Okw'Okugenda mu Maaso\n5.3.2 B. Okw'okudda Mabega\nOmweso gye gwatandikira tewali amanyiddeyo ddala newankubadde nga waliwo abantu abawa ebirowoozo byabwe ku nsibuko yaagwo. Ebirowoozo ebyo tebinnafuna bibikakasa mu ngeri ematiza buli muntu. Abatambuze n'abayizi b'ebifa ku mpisa z'abantu ez'obuwangwa, omweso bagusanga ne mu nsi zino eziri ku nkingi za Uganda: Kenya, Sudan, Congo,Rwanda, Tanzania, n'okweyongerayo mu Afirika eya wakati. Abantu abamu bagamba nti omweso gwava mu nsi z'ebweru ne guyingira mu Uganda. Ekyo okukikkiriza kisaana kumala kwekenneenyezebwa mu bintu bino — ennimi ez'enjawulo ezoogerwa mu Uganda, ebintu eby'edda ebisangibwa mu bitundu bya Uganda ebitali bimu, ensibuko z'abantu b'omu Uganda abali mu bitundu ebitali bimu. Ate abantu abalala bwe bagamba nti omuzannyo ogwo gwava mu Uganda ne gugenda ebweru n'abo tetusaana kumala gabawakanya.\nKye tulaba amangu kye kino nti abantu abamu aboogera ennimi ez'enjawulo balina amannya agatava ku kikolo kimu ge gayita ekintu kye geesezaamu. Ekyo kiyinza okutugambisa nti buli ggwanga omuzannyo ogwo lyaguvumbula lyokka. Naye ate tuyinza n'okugamba nti oboolyawo ng'amawanga agamu gaagukoppa ku malala ne negaguyiyiiza amannya mu nnimi ze googera. Sso nno ate waliwo agamu agayita ekintu kye geesezaamu amannya agalabika nga gava ku kikolo kimu eky'ennimi ze googera. Ekyo kiragira ddala ng'amawanga ago omuzannyo gaaguggya ku mawanga agagaliraanye bwe gali mu kika ekimu oba ku mawanga agaagawangula oba ge gaawangula mu biro eby'edda.\nKayigabigambo[kyusa | edit source]\nErinnya 'omweso' (mu bungi 'emyeso') litegeeza ekibajje mwe beeseza ate n'omuzannyo gwennyini. Omweso gutera kubajjibwa mu muti. Ekinnya ky'omweso ekimu kiyitibwa ssa (ebingi 'masa'). Ensigo enzirugaalirivu eziyitibwa empiki, eziva ku muti oguyitibwa omuyiki, ze zikozesebwa mu mweso. Okuzannya kwennyini kuyitibwa 'kwesa.' Ekigambo ekyo kiringa ekyava mu linnya 'mweso.' Omuzannyo guyitibwa `kyeso' (ebingi 'byeso'). Mu lulimi Oluganda mulimu ebifaanana okulaga ng'omweso gwa dda nnyo mu Buganda. Ebiraga ebyo gisangibwa mu njogera ze tuyita ebisoko era ne mu ngero. Enjogera ezimanyiddwa ennyo ze zino:\nMu Luganda, omuntu omumpi ennyo bayinza okumugeza ku mpiki. Bagamba nti,"Mumpi ng'empiki"\nOmuntu bw'amanya ennyo okukola ekintu bamwogerako nti "Akimanyi nga mweso."\nOmuntu bw'asanga ng'ebintu bye we yabadde asuubira okubisanga tebiriiwo bamugeza oba yeegeza ku muntu ayesa n'atasanga mpiki mu ssa mw'abadde asuubira okuzisanga. Bamwogerako nti, "Akutte mu lya mpiki."\nAte luno olugero lwo lubuulirira bantu buteekuza. Lugererwa ku muntu ayiga ekintu n'akikugukamu okusinga eyakimuyigiriza. Lugamba nti, "Gw'oyigiriza okwesa akugobya nkaaga."\nEbilara ku Nsibuko[kyusa | edit source]\nEbyafaayo by'obwakabaka nabyo birinayo ekiraga ng'omweso gwa dda nnyo mu Buganda. Buli Kabaka omuggya olwamalanga okusika n'agenda e Buddo, ku lusozi olwatikkirirwangako Bakabaka engule, n'akolayo n'omukolo "gw'okwesa." Omukulu w'emikolo gy'oku Buddo yabanga Ssemanobe Ow' emmamba, omukuumi w'olusozi lw'Obwakabaka. Akakasa omukolo "gw' okwesa" ku Buddo ye muwandiisi omwatiikirivu, Sir Apollo Kaggwa Kalibbala. Mu kitabo kye ekiyitibwa Empisa ~a Baganda, yawandika bw'ati ku mukolo "gw'okwesa": "Bwe yamuggyanga awo (Ssemanobe) n'amutwala mu luyiki, lwabeeranga kumpi n'awaabeeranga embuga ya Makamba Omwami w'oku Buddo. Omwo mwe yanoganga empiki buteba eyabeeranga mu mweso ogwabeeranga mu kigango Ggombolola oba Masengeregansaze, Katikkiro gwe yayesezangamu ng'asalira abantu emisango. Naye empiki eyo buteba amakulu gaayo nti 'Kabaka taasingibwenga magezi mu bwakabaka bwe eri abantu be; abantu be bwe banaamusaliranga amagezi ag'okumusinga era ye y'anaasinganga okubasalira amagezi amalungi ag'okubafuganga, ng'omwesi ow'amagezi bw'agobya munne empiki entono eza buteba'."\nTewali amanyidde ddala Kabaka eyatandika `okwesa' ng'omukolo mu kusika kwa Bakabaka kyokka omukolo gwo gulinga ogw'edda ennyo newankubadde nga guyinza obutaba gwa dda nnyo ng'Obwakabaka obulowoozebwa okuweza emyaka ng'ebitaano okuva ku Ssekabaka Kintu. Omukolo gw'okweseza e Buddo mu kusika ng'ogutadde ebbali, omweso gwayagaligwanga nnyo mu lubiri lwa Kabaka. Kabaka yayesanga ne bakyala be abakulu era ne bannyina, abambejja. Oluusi yayitanga Katikkiro n'abaami abakulu n'ayesa nabo. Abaami n'abataka abakulu buli gye baageeranga yonna nga baba n'emyeso mu bisaakaate byabwe. Abaami abakulu n'abato n'abasajja be baafuganga baayesanga kumpi buli lunaku enkya n'eggulo. Akatuuso ke kaabasalangako anti nga bonna basembezebwa ku mmere y'embuga. Mu mweso abaami mwe baafuniranga omukisa okulaba abantu baabwe n'okugamanya mu ngeri y'omukwano. Bwe baabanga beesa nga banyumya ku bintu bingi ebya buli ngeri. Mu kwesa abaami ne basajja baabwe mwe baamanyiranga ebifa mu nsi. Bwe waabangawo abajja okubasalira ebibakaayanya ng'abaami ne basajja baabwe abali mu mweso bawuliriza ensonga zonna. Abaami bwe baasalanga ensonga nga basajja baabwe nabo bawulira ensala y'abaami n'amagezi ge baawanga abantu abaabanga babatwalidde ebigambo ebyetaaga okutawulula. Mu nkiiko ez'engeri eyo eza bonna ezitaabanga ntongole mwe mwava engero zino:\nAkiika embuga amanya ensonga.\nNnantakiika nti "Eby'embuga biriibwa baganzi."\nMu basajja baabwe abaabanga bakuŋŋaanye okwesa, abaami mwe baalondanga abasajja be beesiga ne babatuma eza buli ngeri. Kabaka bwe yatumanga amangu ababaka mu baami okumusolooleza omusolo, gamba ng'ogw' enswa oba ogw'embugo oba ogw'enkumbi oba ogw'engeri endala oba okutwala abatabaazi, abasajja abaasangibwanga ku mbuga nga beesa be baasookanga okuwera n'okugabwa okukulembera abalala. Mu ngeri eyo omweso gwabanga ng'ekkuŋŋaaniro abaami mwe baggyanga abantu ab'okubaweereza n'okuweereza Kabaka. Omweso gwayambanga abantu abasobola emirimu okumanyika amangu mu baami n'okuweebwa ebifo ebikulu. Ekirala ekikulu ekyali ku mweso kwe kumala ku bantu ekiwuubaalo. Abaami abakulu n'abantu abalala abaabanga balindiridde okulaba Kabaka baamulindiriranga nga beesa mu kagango akaabanga okumpi n'ennyumba Twekobe, Kabaka mwe yasulanga. Abambejja nabo baalina akagango akaabwe mwe baabeeranga nga beesa okutuusa lwe baasobolanga okulaba Kabaka. Nga bwe tulabye waggulu, Katikkiro yayesezanga mu kigango Masengeregansaze, mwe yatuulanga ng'asala emisango n'okutawulula abaabanga n'ebibakaayanya. Bagamba nti Mukasa eyaliko Katikkiro wa Mutesa I ne Mwanga II yali kayingo mu kwesa. Mbu abantu baamuwolezanga ng'eno bw'ayesa. Bwe baamalanga okuwoza n'addamu ebigambo omuwaabi by'awozezza era n'eby'omuwawaabirwa. Mbu byonna yabiddangamu mu ngeri eyeewuunyisa. Bwe yamalanga okubiddamu nga n'abaami bamaze okukubira omusango, n'alyoka asala omusango. Bagamba nti ensala ye yabanga ya magezi era nga ya bwenkanya. Ka tutuuke ku birala ebifa ku mweso. Edda omweso gwaliko emizizo. Egimu ku gyo gye giro: Okuggyako abambejja ne bakyala ba Kabaka n'ab'abaami abakulu, abakazi aba bulijjo tebaayesanga. Mu bakopi ddala kyali kizirira ddala omukazi okwesa. Baagambanga nti omukazi bw'akwata mu mweso tayeza mmere. Kale nno omulimu gw'okulima emmere mu maka nga bwe gwali ogw'abakazi bokka, omuzizo ogwo abakazi baagukwatanga mango. Abawala abato bobaabagambanga nti singa beesa tebagenda kusuna mabeere. Kale nno obutasuna mabeere nga kitegeeza mpozzi na butafumbirwa. Okutya obutafumbirwa kwagoberanga ddala abaana abawala ku mweso. Abakazi ne bawala baabwe nga bwe baalina omulimu gw'okukola ku by'emmere byonna mu maka era\nn'emirimu emirala, kyangu okulaba nti singa baalekerwa eddembe okwessa ku mweso ogumala ebiseera bwe gutyo tebandisoboddenga kumalawo mirimu gyabwe egya buli lunaku egyali emingi bwe gityo. Ekirala ekikulu kye tusaana okumanya kye kino nti omweso gwakuŋŋaanyanga abantu bangi aba buli ngeri ate nga mu kukuŋŋaana okwo baggyangamu okumanyagana ennyo. N'olwekyo abasajja abafumbo baatyanga nti singa baleka bakazi baabwe ne bawala baabwe okubeera mu mweso n'abasajja aba buli ngeri kiyinza okuvaamu ebitali birungi. Abalenzi abato nabo tebakkirizibwanga kubeera awo nga beesa ebbanga lyonna, anti nabo baalina eby'okukola bingi, ng'okulunda embuzi n'ente, n'okutumwa e'j'jendo eza buli ngeri. Kyokka bo bwe baabanga ku ttale nga balunda embuzi oba ente beesaliranga amagezi ag'okwesaako. Baasimanga emyeso ku ttaka ne beeseza omwo. Mu kifo ky'empiki zennyini baakozesanga mayinja oba ensigo z'ebimera ze basobolanga okufuna. Abasumba bayinza okuba nga be baasima emyeso egisangibwa ku njazi, mu bitundu bya Uganda ebimu. Naye oba ng'ekyo bwe kiri, kizibu okumanya ebintu bye baasimisanga amasa g'emyeso ku njazi eŋŋumu bwe zityo! wokubanga omweso gwatuuzanga abantu ne batayagala kuguvaamu, ne gubeerabiza n'ebintu ebirala byonna, abaami b'ebyalo abamu abaakuumanga ennyo ebyalo byabwe, tebaayagalanga kulaba basajja baabwe nga beeseza mu byalo byabwe. Abaami ab'engeri eyo baatyanga nti singa omulabe azinda ekyalo amangu oba Kabaka okugaba ekiwendo eky'amangu, ekyalo kyonna kiyinza okuttibwa oba okunyagibwa. Abaami abaatyanga eby'engeri eyo bwe baasanganga basajja baabwe nga beesa nga bayinza okubaggyako empiki ne bazisuula. Okwesa kwaliko omuzizo omulala omukulu: Abantu tebakkirizibwanga kwesa kiro ng'enjuba emaze okugwa. Baagambanga nti singa abantu beesa ekiro akabe ne kamala kakaaba oba ekiwuugulu oba empisi ng'olwo nno ababadde beesa zibasanze. Baalagirwanga okutwala empiki zonna ku luzzi okuzooza ate nga buli mpiki bagitwala yokka. Okwoza empiki lye ddagala lyokka lye bakkirizanga nti lye liyinza okuggyawo akabi akayinza okujja ng'ekimu ku bintu ebyo kikaabye ng'abantu beesa ekiro. Omuntu agenda okuwoza omusango naye teyayesanga. Mpozzi beefaanaanyirizanga nti singa omuntu agenda okuwoza ayesa ne bamugoba mu kwesa, ne mu kuwoza bayinza okumusinga.\nOmweso nga gwe Gwadiba Okumala Ekiseera[kyusa | edit source]\nKino kyali ng'omuntu bwe yandikirowoozezza. Mu matandika g'ekitundu 'S ekyafundikira omulembe gwe 19. omweso wamu n'emizannyo gy'ekinnansi egy'engeri endala gyali gitandise okugenda nga gifeebesebwa empisa z'abagwira b'Ebuvanjuba ezaali zigenda zikyusa embeera za bannansi ez'edda. Enfuna y'ebintu wamu n'ebyobufuzi byali bitandise okukyuka. Entalo z'okunyaga ebintu n'abantu zaali zikomezeddwa Abangereza abaali batandise okufuga ensi nga bayita mu baami bannansi. Ebyokufuna abantu baali tebakyabiggya nnyo ku baami. N'olwekyo abantu baali batandise obutakyabeeranga nnyo mu baami nga beesa. Ab'amaanyi baali batandise okusuubulanga ebintu ng'engoye n'amaliba. Uganda ng'emaze okukkiriza okukuumibwanga Abangereza, abasajja abalamu baatandika okulondebwanga okwetikka emigugu gy'abakozi ba Gavumenti, naddala Baddiisi, nga bali ku mirimu gya Gavumenti. Abantu tebaayagalanga kukola mirimu gya ngeri eyo kubanga empeera gye baagifunangamu yabanga ntono nnyo. Okuwona ku mirimu egyo, abantu kye baakolanga kwe kwewala okukunnaaniranga mu baami okwesa.\nPpamba bwe yaleetebwa mu Uganda mu 1904, okusobozesa abantu okufuna ensimbi z'omusolo, abasajja Abaganda ne batandika okulima so ng'okuva edda n'edda kyabanga kya nsonyi omusajja Omuganda okulima. Okulima ppamba kwasibanga abasajja bangi mu nnimiro ne mu maka, nga balongoosa ppamba. Emirimu gya ppamba abasajja tegyabalekerangawo kiseera kya kwesa. Ate n'oluvannyuma omweso baaguyita omuzannyo gw'abagayaavu. Ekirala ekyali kyagala okudibya omweso ze nvunza ezaaleetebwa Abaganda abasuubuzi b'amasanga, nga baziggya mu Tanzania. Abasuubuzi abo baatolontokanga ne batuuka mu nsi y'Abanyamwezi, Unyamwezi (Abaganda baagiyitanga Bunyaanyimbe). Envunza zaali zeefudde za kabi nnyo mu Buganda. Zaayingiranga mu bigere by'abantu abajama ne zikulira omwo. Omuntu eyabanga n'envunza ennyingi mu bigere bwe baabanga bazimutunduddemu ng'ebigere birwala. Mpozzi okulwala kw'ebigere by'envunza kwe baayita `okuvunda' n'obuwuka obwabivunzanga ne babuyita 'envunza.' Omuntu eyabanga n'envunza ennyingi mu bigere buli we yagendanga ng'alekawo amagi gaazo. Amagi tegaalwanga nga gaalula, nga gasaasaana mu kifo ekyo mwe gaabanga gaaluulidde. Omweso nga bwe gwakuŋŋaanyanga abantu abangi awamu, gwalabika nga guku'yaanya n'envunza. Olw'okwagala okudduka envunza abantu kyebaava batandika okwewala omweso. Envunza bwe zityo bwe zaali zaagala okutta omweso. Amasomero bwe gaatandikibwa mu myaka ng'ekkumi egyatandika omulembe guno gwe tulimu, omweso tegwassibwamu nnyo maanyi ng'emizannyo gy'abagwira egy'omu nnyumba, okugeza nga draughts, ludo, emisota n'amadaala. Kyamazima amasomero awamu ag'ebisulo oluvannyuma gaafunira abayizi emyeso naye abayizi abaayesanga tebaabanga bangi nnyo olw'okubanga omweso gwali gumaze okuvumaganibwa nti `guleeta envunza.' Kyokka abantu abamu abakulu, abaagazi b'ebintu byaffe eby'obuwangwa, bo emyeso baagikuuma mu maka gaabwe ne beesezangamu oluusinooluusi ne mikwano gyabwe. Abantu abo be baawonya omweso okuzikirira wonna mu Buganda era tusaana okubeebaza ennyo. Ka tulabe n'ekintu ekirala ekifaanana okuba ekimu ku bintu ebyaziyiza omweso okweyongera ennyo mu maaso: Okutuusa jjo luno, mu biro ebitali bya wala nnyo, tewabadde bidduka ebyesigibwa, ebyanguya abakozi ba Gavumenti n'abatali ba Gavumenti okubaggya mu byalo, abasinga obungi gye basula, okubatuusa ku mirimu gyabwe ate n'okubazzaayo. Essaawa z'abakozi bonna abatali ba Gavumenti ez'emirimu nazo edda zaali teziriiko mateeka ga Gavumenti amakakafu nga bwe kiri kaakati. Ate kimanyiddwa ng'abakozi abasinga obungi okuva gye basula okutuuka ku mirimu gyabwe mailo zitera kuba wakati wa ssatun' ekkumi n'ettaano. Ekidduka ekikulu abakozi abasinga obungi kye baalina mu biro ebyo ke kagaali 'lumala mawano.' Kale nno abakozi byamalanga ebbanga ddene mu kkubo nga basotta obugaali. Ate nno ku nsozi nga basindika busindike. We baatuukiranga ewaabwe nga n'abandyagadde okwesa tebakyalina kiseera kimala. Abakozi abaafunanga emisaala egiteeyamba baakubanga kigere. Abo nno we baatuukiranga eka nga booya busera, nga n'ageesa tebagalina ate era nga n'enjuba emaze okugwa mu nnyanga. N'abandibadde n'ekiseera ekyesa, mu budde obwo baabanga beegomba kufuna kaakuzza eri mumwa. Kale nno tekyewuunyisa okulaba ng'abakozi baali tebakyasobola kwesa oba okukulowoozaako.\nOkuddawo kw'Omweso[kyusa | edit source]\nKizibu nnyo okulondawo ekintu ekimu ne tugamba nti kye kyazzaawo omweso ne gikwagazisa n'abantu nga bwe bagwagala kaakano. Ekisinga obwangu kwe kugatta awamu ebintu byonna bye tulowooza nga birina kye byakola ku kuzzaawo omweso n'okugwagazisa abantu.\nMpozzi kye tusaana okusookerako okumenya kye kibiina ky'Abataka, James Miti ne Sezario Mulumba ne bannaabwe abalala kye baasitula ennyo mu 1947. Ekibiina ekyo kyakubiriza nnyo Abaganda okwagala ebyabwe eby'obuwangwa. Okwo kwe tuzza okudda kwa Sir Edawrd Mutesa II ku Bwakabaka, ng'ava mu buwa anguse mu London, mu 1955. Ekiddirira ekyo bye bigambo ebyatandikira mu Africa ey'Ebugwanjuba nga bikubiriza Abafrica okwemanya nga nabo bantu mu nsi, abasaana okweyagalira mu nsi zaabwe n'okwagala ebyabwe eby'obuwangwa era n'okubikuza. Okujja kwa bbaasi ezikola mu bibuga, nga zigezaako okutambulira mu biseera ebimanyiddwa, ate n'okufuna mmotoka za takisi ezikola mu bibuga ne mu miriraano gyabyo by'asobozesa abantu bangi okutuukanga amangu mu maka gaabwe nga bamaze okukola ne basobola n'okwesaako. Okwo ssaako okweyongera kwa bupikipiki obutono ate ne Gavumenti okussaawo essaawa ez'etteeka ezinnyukirwamu mu bibuga. Abafrica okweyongera obungi mu bibuga ne mu miriraano gyabyo nakyo kyayongera ku bungi bw'abantu abayinza okwesezaamu nga babadde tebagenze mu mizannyo mirala. Ebyo byonna bye mmenye birina kye bikoze ku kuddamu okwagazisa abantu omweso. Mu nnaku zino. omuntu amanyi okutunula ennyo bw'ayita mu butale, mu Kampala ne mu bifo ebirala ebikuŋŋaanirwamu abantu abangi ebiri ebweru wa Kampala, mu ssaawa ez'ekyemisana n'ez'olwegguloggulo, yinza okulaba ebikuukuulu bwabantu nga beetoolodde omweso. Abeesa, omweso gubanyumira nga bwe gunyumira abatunuulizi. Abaagazi b'omweso oluusi bassaawo empaka ne zinyumira abazibaamu n'abalabi ababa bawagira abazannyi. Mu bifo ebimu abantu oluusi beeseza nsimbi ate abatunuulizi abamu ne basibawo ensimbi. Okujjulula ku mateeka g'okwesa ag'edda kuyambye nnyo okukendeeza ku kiseera ekyeso ekimu kye kimala okuggwa. Edda ekiseera ekyeso ekimu kye kyamalanga okuggwaamu kyabanga wakati wa ddakiika 10 na 20 naye kaakano kiri wakati wa 3 na 7. Ekyewuunyisa ennyo kwe kulaba ng'omweso ogwayolekerwa ebizibu ebingi bwe bityo ate gwe gusinze okuyita obulungi mu balabe baagwo bonna, neguddamu okwagalibwa ennyo. Bye guyiseemu bikakasiza ddala nga bwe guli omuzannyo omulungi. Omuntu yenna agamba nti omweso si muzannyo gwa magezi kirungi ayige okuguzannya, yeerabireko ng'obukodyo bw'ateekwa okuyiga okuba omukugu mu gwo n'okugunyumirwa bwenkana n'obw'emizannyo gy'omu nnyumba egisinga obulungi egisangibwa wonna mu nsi.\nAMATEEKA G'OKWESA MU BUGANDA[kyusa | edit source]\nEmpiki ezikozesebwa nga beesa ziba nkaaga mu nnya. Empiki zennyini bwe ziba nga teziwera bassaamu obuyinja oba ensigo ez'engeri endala okujjuza omuwendo ogwo\nBuli omu ku bazannyi atuula ku ludda lw'omweso nga gwerambise bukiika mu maaso ge. Empiki 64 bazigabanira wakati.\nBuli omu ku bazannyi y'aba nnannyini mpiki zonna eziba mu masa 16 ag'omu nnyiriri ebbiri eziri ku ludda lwe.\nOludda olumu luyinza okubaako abazannyi abasukka ku omu, nga bonna bakolera wamu. Okukakasa nga buli ludda luweza empiki zaalwo 32, ng'omuzannyo gugenda okutandika, buli 8. Amateeka agamu ag'edda gajjuluddwako. Muzannyi assa empiki nnya nnya mu masa omunaana ag'omu lunyiriri olumuliraanidde ddala.\nMu kweteekerateekera okutandika okwesa kwennyini, buli ludda lussa emiwendo gy'empiki egya buli ngeri mu masa gaalwo, mu ngeri gye lumanyi ng'eneerugamba okugoba. Okutegeka empiki mu ngeri eyo kwe bayita 'okuteeka.' Engeri omuntu gy'aba ategeseemu empiki ze kye bayita 'ekyeso'(mu bungi 'byeso'). Ebyeso byawulwamu ebikulu n'ebito. Ekyeso ekikulu kibaamu empiki ezisukka 16 mu ssa erimu; ekito tekibaamu ssa lirimu mpiki ezisukka ku 16. Waliwo ebyeso bya ngeri nnyingi ebiteekebwa naye ebirina amannya amakakafu biri nga mukaaga:\nNsanve (kiba n'essa eririmu empiki 17), Nkaaga (kiba n'essa eririmu empiki 16), Ntaanwe (kiba n'essa eririmu empiki 15), Nnyinya (kiba n'essa eririmu empiki 14), Nsatwe (kiba n'essa eririmu empiki 13), Mbirye (kiba n'essa eririmu empiki 13), Mbirye (kiba n'essa eririmu mpiki eziwera.\nEbyeso ebirala ebirina amannya tebitera kuteekebwa, okugeza Nnyenda ne Nnaana. Empiki ezo zijjula bujjuzi mu masa ng'abantu beesa. Ekikulu mu kuteeka ebyeso kwe kulaba ng'oyinza okuyitamu ng'ositudde empiki okulambulula olugendo.\nOkwesa bwe kuba kutandikira ddala omulundi ogusooka, buli ludda luyinza okutandika (okwo kwe bayita 'okwalika') naye oludda olumu bwe luba lumaze okugoba omulundi ogusooka, omugobe, y'asooka okwalika mu kyeso ekiddirira. Kyokka kiyinzika okuba ng'edda eyagobanga nga y'asooka okwalika mu kyeso ekiddirira kuba ne kaakano bw'ayagala ayinza okutandika nga bw'agamba nti "Omugobe tansooka kuwera."\nMu kutandika okwesa buli ludda lwesa ng'ekyeso kye luteese bwe kitandika. Ayesa ayinza okusuula empiki emu oba ebbiri mu ssa ebimu. Mu byeso ebito ebimu omuntu ayinza n'okuggya empiki mu ssa ery'emabega n'azibuusa n'azisuula mu masa g'omu lubu olw'omu maaso.\nOludda olumu bwe lumala okuggya empiki ku ludda olulala (kwe bayita `okutta') ng'okwesa kwennyini kutandika okugoberera etteeka erya bulijjo ery'okusuula empiki emu emu mu buli ssa.\nMu kwesa kwennyini ayesa ayoola empiki mu ssa n'agenda ng'asuula empiki emu mu buli ssa ku ludda lwe, nga yeetooloola okufaanana g'essaawa gye banyoola nga bagizza emabega. Okusuula empiki mu masa kwe bayitira ddala 'okwesa.'\nOkwesa kuba mu mpalo, kwe kugamba nti oludda olumu bwe lumala okwesa n'olulala ne kwesa.\nBuli ludda lugezaako okutta empiki z'oku ludda olulala zonna ze lusobola naye nga lwegendereza lwo luleme okuttibwako empiki ennyingi oba empiki ez'omugaso.\nEmpiki zonna 64 teziggibwa mu mweso; zibeeramu okutuusa ekyeso omu lw'akigoba. Okutta kwe kugenda kuzikyusa okuva ku ludda olumu okudda ku lulala.\nOmuntu bw'asitula empiki okwesa ng'ekyeso kimaze okutaba agenda asuula empiki emu mu buli ssa, ng'atandikira mu ssa eriddirira eryo mw'aba ayodde empiki z'ayesa. Empiki envannyuma gy'aba nayo mu ngalo bw'egwa mu ssa omuli empiki emu oba ennyingi ng'ate ayoola ezo nga nazo agenda azisuula mu masa era ng'ava ku ssa eriddirira eryo mw'aziggye. Agenda ayeesa bw'atyo okutuusa empiki envannyuma gy'aba nayo mu ngalo lw'egwa mu ssa eritaliimu mpiki yonna n'alyoka amala. Okumala okwesa mu ngeri eyo nakwo kuyitibwa `kwalika.' Mu kwesa, buli ludda lugezaako okuwa lulala empiki nga lugenderera okulutega luzitte ate lwo lutte empiki ezisingako obungi oba okuba ez'omugaso ku ludda olwo oluba lumaze okutta. Okuwonya empiki ze ez'omugaso okuttibwa buli muzannyi agezaako obutaziweerera.\nOkutta Empiki[kyusa | edit source]\nAyesa bw'aba n'empiki mu ssa lye ery'emabega ng'ate alina n'empiki mu ssa ery'omu maaso\neryesimbidde ddala mu eryo ery'emabega, empiki ze eziri mu ssa lye ery'omu maaso zigambibwa nti `mpeerere.' Empiki zonna eziri mu masa ago gombi munne ayinza okuzitta bw'aba ng'asobola. Okutta empiki empeerere oyo azitta ateekwa okuba n'empiki emu oba ezisingawo, mu ssa lye ery'omulunyiriri olw'omu nda eriri ddala mu mutwe gw'essa eririmu empiki empeerere. Okutta empiki empeerere, ayesa ayoola empiki ezize z'alaba nga zinatta eza munne, n'agenda ng'azisuula mu masa ge okutuusa empiki ye envannyuma lw'egwa ssa lye eriri ddala mu mutwe gw'essa lya munne eririna empiki empeerere. Empiki za munne eziri mu masa gombi aziyoolamu n'azeesa ng'atandikira mu ssa eriddirira essa eryo mw'aggye empiki ezisse eza munne. Bw'aba akyayesa n'asanga empiki za munne endala empeerere nazo azitta n'azeesa nga bwe yayesezza ezaasoose, okutuusa lw'ayalika. Omuntu bw'aba tannayalika ayinza okutta empiki za munne zonna empeerere z'asobola okutta mu lwesa !we olumu. Obukugu mu kwesa buli mu kumanya mpiki omuntu z'ayinza okutta ng'ate ezize taziweeredde mu ngeri mbi.\nAyesa bw'atatwala mpiki empeerere z'asse nnannyinizo ayinza okulondawo okuzigattira mu\nlimu ku masa ago mwe ziri n'azeesigaliza nga zize ddala. Okwo kwe bayita `okugatta empiki.' Bw'aba tayagadde kuzeesigaliza ayinza okulagira azisse okuzitwala, nga bw'amugamba nti, "Toleka bafu mabega." Olwo azisse aba ateekwa buteekwa okuzitwala.\nOkutebuka[kyusa | edit source]\nAyesa bw'alaba empiki za munne empeerere z'ayinza okutta ng'adda emabega akkirizibwa okuzitta ng'asinziira mu limu ku masa ge ana agasembayo ku kkono we. Essa mw'asobola okuggya empiki n'ezitta eza munne, ly'asinziiramu n'ayesa ng'adda emabega. Bw'aba ayinza okuttayo empiki emirundi ebiri oba n'okusingawo, akkirizibwa okuzitta mu ngeri eyo ey'okutebuka, nga buli mulundi empiki agenda azisuula emabega mu masa ge, nga bw'akola mu kutta okw'okugenda mu maaso. Empiki z'asembyayo okutta ng'adda ennyuma z'ayesa ng'agenda mu maaso, ng'asinziira mu ssa eriddirira eryo lye yavuddemu okudda emabega. Okwesa ng'odda emabega olw'okutta empiki kwe bayita 'okutebuka.' Empiki omuntu gy'asooka okusuula ng'atebuka gye bayita `buteba.' Empiki omuntu z'ayinza okuyoola ng'atebuka teziyinza kusukka ku 9. Tewali akkirizibwa kwesa ng'adda emabega bw'aba nga talina mpiki z'agenda okutta mu kutebuka\nOkubala Empiki mu Kwesa[kyusa | edit source]\nWaliwo okubala kwa ngeri bbiri:\nA. Okw'Okugenda mu Maaso[kyusa | edit source]\nEmpiki omuntu z'ayesa n'ayalika mu ssa mwe yaziggye ziba 16, ziyitibwa `nkaaga.' Empiki ezigenda mu maaso essa erimu okuva we zaavudde ziba 17; ezo ziyitibwa 'nsanve.' Ezigenda mu maaso amasa abiri okuva we zaavudde ziba, 18; ezo ziyitibwa 'nnaana.' Ezigenda mu maaso amasa asatu okuva we zaavudde ziba 19; ezo ziyitibwa 'nnyenda.' Empiki ezibalibwa ng'ogenda mu maaso, ezirina amannya amakakafu zikoma awo. Ezeeyongerayo\nokuwera nga 20, 21 n'okusingawo tezirina mannya era mu kwesa tezitera kuwera nnyingi bwe zityo.\nB. Okw'okudda Mabega[kyusa | edit source]\nEmpiki ezeesebwa ne zirekayo essa limu okutuuka we zaavudde ziba 15; ezo ziyitibwa 'ntaanwe.' Ezirekayo amasa abiri okutuuka we zaavudde ziba 14; ziyitibwa Ezirekayo amasa asatu okutuuka we zaavudde ziba 13; ziyitibwa 'nsatwe.' Ezirekayo amasa ana okutuuka we zaavudde ziba 12; ziyitibwa 'mbirye.' Ezirekayo amasa ataano okutuuka we zaavudde ziba 11; ziyitibwa 'kkumi n'omu.' Ezirekayo amasa omukaaga okutuuka we zaavudde ziba 10; ziyitibwa 'kkumi.' Ezirekayo amasa omusanvu okutuuka we zaavudde ziba 9; ezo ziyitibwa 'lwanga.' Okubala ng'odda emabega awo we kukoma. Embala eyo omuntu agikozesa ng'ayagala okumanya empiki z'ayagala okwesa gye zinaamutuusa, n'empiki z'anaasobola okutta. Kyokka omuntu bw'aba abala, ebigambo ebyo ayongera okubisalako n'alekawo bino by'owulira ng'abala: tta, nnya, ssatu, bbiri, omu, kkumi, I wang a. Empiki emu bw'eweererwa endala emu, zombi wamu ziyitibwa 'kayiki' .\nENGERI Y'OKUGOBA EKYESO\nOkugoba kuba kwa ngeri nnya:\n(a) OKWA BULIJJO\nOkugoba okwa bulijjo kwe kw'okutta empiki z'omulala ennyingi n'aba ng'asigazizza empiki z'atayinza kwesa n'agoba. Kyokka okusigaza empiki entono si kwe kugobwa; okugobwa mu ngeri eya bulijjo kusinziira mu ngeri empiki gye zirimu mu masa gaazo. Omuntu ne bw'aba ng'akyasigazza empiki eziwerako naye bw'aba nga mu buli ssa alinamu empiki emu era aba agobeddwa kuba empiki emu teggibwa mu ssa n'eyesebwa nga temaze kuleeterwako mpiki ndala. Ekyeso ekigobe mu ngeri ya bulijjo kibalwa nga kyeso kimu. Abeesa bayinza okumala okwesa nga beesezza ebyeso byonna bye baagala.\n(b) OKUTEMA (okw'edda)\nAyesa bw'awubwa oba bw'akigenderera n'aweerera empiki mu masa ge abiri agasemba erudda n'erudda, ekyeso kye kigambibwa nti kiriko 'emitwe ebiri.' Empiki zonna eziri mu masa ago ana munne bw'azitta mu lwesa olumu oyo gwe bazisseeko aba 'atemeddwa' (agobeddwa mu kye bayita 'okutema'). Agenda okutema olusuula empiki envannyuma mu ssa n'alayira mu ngeri yonna gy'ayagala, okugeza, "Nnannyinimu ali ku bbali," "Jjajjange Nnamuguzi e Kasagga," n'ebirala. Okutema kubalibwa ng'okugoba ebyeso ebibiri. Kyokka atema ekyeso bw'atalayira okutema kwe tekubalibwa era talina kyeso ky'abalirwa nti agobye.\n(c) OKUGOBA AKAWUMBI\nOmuntu bw'aweerera empiki ze zonna mu kyeso, munne n'azitta n' azimalamu mu kwesa olumu, oyo gwe bazisseeko baba bamugobye kye bayita `akawumbi.' Akawumbi bakabalamu ebyeso kkumi na bibiri. Ebyeso ekkumi n'ebibiri bye bayita `akagoba.' Agobye akawumbi olumala okwesa n'avuunika omweso, empiki zonna ne ziyiika wansi, ate n'alagira gw'agobye okuvuunula omweso n'amannyo n'okulonda empiki zonna n'amannyo ng'azizza mu mweso. Kyokka gwe bagobye ekyo takikola era okwesa okw'omulundi ogwo awo we kuggweera. Okugoba akawumbi si kya bulijjo.\n(d) OKUTEMA (okuggya)\nMu kugoba Ekyekitema (ekiggya) oludda olumu bwe lutta empiki emirundi ebiri ng'oludda olulala temmnattayo ku mpiki, oludda olwo lwe baba basseeko empiki emirundi ebiri luba lugobeddwa mu ngeri gye bayita `okutema' okw'engeri ey'okubiri.\nAtemye abalirwa okugoba ebyeso bibiri nga mu (b). Waliwo ebintu bitaano ebiteekwa okutuukirizibwa omuntu alyoke akkirizibwe nti atemye mu ngeri ntuufu: 1. Abeesa bamala kukkiriziganya nti beesa kya Kitema. 2. Olwesa olutema terukkirizibwa kuba lwa kutebuka. 3. Gw'otema oteekwa okuba nga wamuwadde empiki ne zimulema okutta. 4. Olwesa olutema luteekwa okutuukira ku mpiki zennyini ezittibwa okutema. Ayesa okutema bw'ayoola empiki n'azeesa ne zikwata ku ndala ate n'ayoola ezo okutta munne omulundi ogw'okubiri, 5. Nga bwe kiri mu kugoba Ekyekitema ekiri mu (b) ne mu kino atema ateekwa okulayira.\nKaakano waliwo okwesa kwa ngeri ssatu:\n(a) OKW'OKUBALA (oba Eky'okubala)\nMu kwesa okw'okubala buli ludda lukkirizibwa okubalirira empiki nga terunnayoola mpiki kwesa, lusobole okulondawo ezinaasinga okwesa obulungi oba okutta ennyo ez'oludda olulala oba okwalika nga teruweeredde mpiki zaalwo ez'omugaso. Kyokka era oludda oluba lubala bwe lulwawo ennyo nga lubalirira oludda olulala luyinza okwetamwa ne lugamba, nga bwe luseetulaseetula n'omweso, nti, "Omweso enkuyege zigulya." Okwo kuba ng'okulabula oludda olwo lwese mangu.\nMu kyeso kye bayita Ekisibe abagenda okwesa basooka kuwaanyisa mpiki. Buli omu aggya empiki emu ku ludda lwe ng'agiwa munne n'agissa mu zize. Okwo kwe kuba `okusiba' ekyeso. Mu kyeso ekisibe buli aba ayesa bw'ayoola empiki ze mu ssa n'asuulako emu mu ssa aba takyakkirizibwa kuzizza mu ssa mw'aziggye okutwala endala z'aba alabye nga ze zinaasinga okumugasa. Ateekwa kutwala ezo z'aba asoose okusitula.\nMu kyeso ekiyitibwa eky'obutabala, buli ludda lusitula busituzi mpiki ze lulaba amangu nga zigasa, ne lwesa, awatali kumala kuzibalirira. Mu kyeso eky'engeri eyo ayesa omu bw'alwawo okwesa munne ayinza okusitula empiki ezize n'ayesa newankubadde ng'aba amaze oluwalo lwe. Bw'ayesa bw'atyo nga munne tannayesa mu luwalo lwe aba akola kye bayita `okutanza.' Okwesa Eky'obutabala kuggya nnyo naye kaakano kwe kusinga okwagalibwa, naddala mu bibuga, era kunyumisa nnyo omweso ate nga kugwanguya okuggwa, kyokka kwetaaga okulaba amangu empiki ezisaana okwesa.\nEBIRALA EBIFA KU KWESA\nMu kwesa mulimu okukozesa obukujjukujju n'obukodyo omuntu asobole okugoba, nga bwe kiri mu mizannyo emirala. Bino wammanga bye bimu ku by'obukujjukujju ebitera okukolebwa mu kwesa: (a) Okukweka empiki mu nnasswi omuntu aleme okwaliika mu ssa ly'abadde agenda okwalikamu. (b) Okutoola oba okwongera empiki endala, mu bubba, ku ezo z'ogenda okwesa, zisobole okukugasa nga bw'oyagala. (c) Okutoola oba okwongera empiki ku za munno nga talabayo, ezizo zeeyongere okuba ez'omugaso ng'ozeesa. (d) Okubuuka essa oba okulisuulamu empiki ebbiri osobole okutuuka w'oyagala. (e) Okusuula empiki mu ssa lya munno ng'olinga awubiddwa, osobole okuggyamu empiki z'oyagala. Eby'obukujjukujju ebikolebwa mu kwesa bye biyitibwa `okubbira.' Omuntu bw'alaba nga munne amubbira amuyimiriza n'amulagira okugolola ensobi gy'akoze nga tanneeyongera kwesa mpiki ezo z'aba nazo mu ngalo. Mu byeso eby'empaka kaakano mubaamu abalamuzi be bayita `abasazi.'\nOkubayamba okubala ebyeso n'obugoba, abeesa abamu baba n'ebitundu by'emiti bye bayita `ebiti.' Byonna wamu biba amakumi abiri mu bina. Buli agoba ekyeso mu ngeri eya bulijjo awa munne gw'agobye ekiti kimu. Gwe batemye gamuwa ebiti bibiri. Bwe bamala okwesa ebyeso bye baba baagadde ne balyoka babala ebiti buli omu by'alina. Asinga okuba n'ebiti ebingi nga gwe bagobye mu kwesa kwonna. Aba n'ebiti ekkumi n'ebibiri aba agobeddwa `akagoba' kamu. Ate abeesa abamu bagabana ebiti nga batandika okwesa. Buli agoba munne ku biti bye aggyako kimu n'akissa mu kifo kyakyo. Asinza ebiti ebingi ku nkomerero nga y'agobeddwa mu kwesa.\nBya wandiikibwa Omugenzi Michael Bazzebulala Nsimbi bikutuusiddwako Kajubi James Omuseenene\nBino bigyidwa ku "https://lg.wikipedia.org/w/index.php?title=Omweso&oldid=25490"\nLuno olupapula lwasemba okukyusibwamu ku 23:19, 26 Gwakkumi 2020.


Bukedde Online - 'Muntaase munponye okusula mu loogi'\nAbavuganya ku bwapulezidenti gye bali ku L...\nOMUSERIKALE wa UPDF abafere gwe baalimba okuguza enju ne bamwefuulira ne bamukuba kalifoomu n'okumubbako obukadde 13 alaajanidde Gavumenti n'abazira kisa okumuyamba okufuna waabeera.\nNassimu Kyazike mu byambalo by'amagye.\nSgt. Nasiimu Kyazike 70, nnamba RAV/026035 eyasangiddwa mu loogi emu ku Kaleerwe mu Ssebina Zooni yategeezezza nti yayingira amagye mu 1985 oluvannyuma lw'abazadde be okufa ng'akyali muto okutuusa lwe yagawumula mu 2016. Akasiimo ke baamuwa baakamubbako abasajja bwe baamulimbalimba nga bwe bagenda okumufunira ennyumba ewedde e Kawempe.\nKyokka mu mmotoka mwe baamuteeka mwe baamukubira kalifoomu ne bamubbako obukadde 13. Oluvannyuma baamusuula ku mabbali g'oluguudo nga takyategeera abantu we baamusanga ng'aboyaana ne bamutwala ku poliisi y'e Kawempe. Kyazike yategeezezza nti talina waasula nga n'olumu ssente z'okupangisa loogi zimubula ng'ate 200,000/- gye bamusasula asasula looni gye yeewola.\nYategeezezza nti ayagala okumuyamba ayinza okumufunira ku ssimu nnamba 0754516667 eya Ronald Ssebuggwawo. Yasabye bakama be mu magye bwe baba basobola bamuzzeeyo mu magye kubanga ensi emuzitooweredde.\nOwa Mobile Money abbye ssente za mukama we ne yeewamba\nPoliisi ekutte abadde alimira enjaga ku mabaati\nAbaagala obwameeya babagaanyi bakanyama\nAmateeka amakakali ku kulonda


Bukedde Online - Muky. Musisi tangaaza ku ppaaka za bbaasi\nMuky. Musisi tangaaza ku ppaaka za bbaasi\nAvunaanibwa kutuusa bisago ku mukozi we\nNalowooza nti KCCA bwe yasalawo okuggya ppaaka mu Kibuga wakati ne bbaasi zaalugenderamu kuba nazo zisimba mu kibuga wakati. Tulina eyâ€™oku kizimbe kya Qualicel, ku kisaawe e Nakivubo nâ€™endala ezitikkira ku nguudo nga nazo zimu ku zivaako akalippagano kâ€™ebidduka.\nBwe kiba nga tugoba ppaaka mu kitundu ekiddukanyizibwamu obusuubuzi mu kibuga ndowooza ne ppaaka za bbaasi zandisembezeddwaayo nga bwe kyalikisaliddwawo ebbanga eriyiseeko ngâ€™eziva ku luuyi lwâ€™e Masaka Mityana zikomenga e Nateete.\nEkitali ekyo omukulu wâ€™ekibuga ogenda kutubuzaabuza.\nJanefrancis Nalima, Kampala.\nAbasuubuzi b'amatooke e Lyantonde basabye Gavt. ebayambe ku mpooza\nMayinja acamudde Embaga yâ€™embaata


Bukedde Online - Aba LC be b'okugaba bbasale e Bamunanika\nIRAN; 50 bafiiridde mu kuziika Genero\nMinisita JC Muyingo akyusizza mu ngaba ya bbasale nga kati aba LC be b'okusalawo ku banaaziweebwa e Bamunanika\nMinisita Muyingo nga yeekenneenya engatto abavubuka ba Zam Zam Shoe Makers ze baamutonedde nga bamusiima okubaddiza\nMinisita omubeezi avunaanyizibwa ku byenjigiriza ebya waggulu, Dr. John Chrisestom Muyingo atongozza enkola empya eneegobererwa okutumbula ebyenjigiriza n'okulwanyisa obwavu mu Ssaza ly'e Bamunanika.\nMuyingo nga ye mubaka wa Paalamenti ow'essaza ly'e Bamunanika yagambye nti, alina bbasale ezisoba mu 500 okuva ku pulayimale, siniya n'amatendekero aga waggulu kyokka enkola ebaddewo ey'okugabira abayizi abayitidde mu ddaala erisooka bbasale eggyiddwaawo n'esikizibwa abaana abalina empisa era nga balina n'obukakafu nti, bazadde baabwe b'e Bamunanika be bokka abagenda okusoosowazibwa.\nMinisita Muyingo ng'asala akagwa okuggulawo amasannyalae ge yatuusizza e Kakoola\nOmulimu gwonna gugenda kukolebwa ba kakiiko ka LC1 ku buli kyalo nga bayambibwako abatuuze kubanga yakizudde nti, enkola ebaddewo tebadde nambulukufu nga batuuka n'okuwa abagwiira bbasale nga bwe bamala okusoma baddukabuddusi kye yagambye nti, byonna bikomye mwaka guwedde.\n"Nneewunya bwe nagenda ku ssomero erimu okulambula ku baana be twawa bbasale okulondoola ku nsoma yaabwe ng'abamu Basudani ne ndowooza ebintu bingi era leero kye nvudde nkyusaamu mu nkola eno nga kati obuyinza mbukwasizza abakakiiko ka LC1 n'abatuuze balonde abaana abalina empisa era be bakakasa nti, bwe banaamala okusoma bajja kudda babeeko kye bakyuusa mu kitundu kyabwe," minisita bwe yakalaatidde.\nMinisita Muyingo ng'awaayo ssente ez'okuyamba ku bantu be mu kitundu okwekulaakulanya\nYabadde ku ssomero lya Kakoola High School mu Ggombolola y'e Bamunanika mu disitulikiti y'e Luweero bwe yabadde asisinkanye ab'e Bamunanika okumalako omwaka ku mukolo ogwabadde ogwa kabbokamuwala minisita mwe yaweeredde obuyambi obw'enjawulo olwo naye ne bamwebaza bwe baamutonedde ebirabo omwabadde enkoko, ebibala, amatooke, engatto n'ebirala bingi nga bamusiima omutima omugabi gw'alina.\nMinisita era yabawadde n'amasannyalaze n'abasaba obutagakozesa kunywa bbiya annyogoga wabula bageeyambise okugoba obwavu naddala abavubuka okwokya ebyuma.\nMinisita JC Muyingo\nBaze sikyamutegeera! Yafuna omukyala omulala amusigula\nWinnie Nwagi aliyiridde hawusigaalo gwe yakubye\nMuseveni ayagala kuzza magye Congo lwa ADF


Bukedde Online - Namwandu wa Mawanda bamuggyeeko omuzindaalo mu kuziika\nIryn Namubiru anyumya bwe yasimattuse\nAtambulira ku mazzi by’olina okwegendereza...\nNamwandu Christine Mawanda (ku kkono) ng’aganzika ekimuli ku ssanduuko omuli omubiri gwa bba.\nNamwandu w’omugenzi Fred Mawanda, Christine Mawanda bwe yakutte akazindaalo okubaako by’ayogera mu kuziika bba, yasoose kwebaza abantu ab’enjawulo abaamubeereddewo.\nYeebazizza Katonda okuwangaaza bba okumala emyaka 44 gy’afiiriddeko era ne yeebaza Katonda olw’ekiseera eky’emyaka 13 gye bamaze bombi nga tanobye. Yagasseeko nti; Okwambala gomesi enjeru n’ekitambaala ekya kyenvu tekyanguddeko bugwi, wabula mbadde nnina okubyambala okusiibula omwami wange ku mbaga ye esembayo.\nYeebazizza bannaddiini olw’okusabira omugenzi kubanga abadde akulembeza nnyo okusaba mu bulamu bwe. Bwe yatuuse ku kwogera ku baana b’omugenzi, yagambye nti alese abaana bana bokka ng’omukulu wa myaka 13, ate asembayo wa myaka 6. Bino tebaamulinze kubimalayo ne batandika okwogera era okukkakkana ng’amaloboozi gasaanikidde erya Namwandu eyalabise ng’alina ebirala bye yabadde ayagala okwogera, kwe kumuggyako akazindaalo.\nBino byabadde mu maka ga kitaawe w’omugenzi e Wabigalo Mityana. Abakungubazi baawuliddwaako nga boogera nti omugenzi yalese omwana asembayo ow’omwezi ogumu.\nAbakungubazi baamaze eddakiika 30 nga beewuunaganya, okutuusa eyabadde omwogezi era atera okuyimba ku bafu, Ronnie Kafeero bwe yatandise okukooloobya ennyimba z’eddiini.\nWabula abalala baawolerzza namwandu nti yabadde mutuufu okwogera ku baana be bokka kubanga y’abadde omukyala ow’empeta ate nga bba yafudde tamwanjulidde baana balala. Edward Kayondo Ssentebe w’ekyalo Magala A bwe yakutte omuzindaalo yakkaanyizza n’abakungubazi n’ategeeza nti mu Buganda omuntu tabala baana era emyaka omugenzi gye yafiiriddeko kizibu okuba ng’alese abaana bataano bokka.\nYagambye nti baakukuma olumbe mu maka ge e Kampala abaana abalala balagibwe bwe baba nga gye bali. Ssentebe we Wabigalo, Hamidu Ssentumbwe yayogedde ku mugenzi ng’abadde omutuuze omulungi awa buli omu ekitiibwa wadde nga ssente abadde azirina.\nTaata w’omugenzi, Gerald Kalema yayogedde ku mutabani we ng’abadde empagi luwaga mu famire. Ab’ekigo kya St. Gyaviira e Bunamwaya gy’abadde asabira baayogedde ku mugenzi ng’omusajja eyabadde anoonya obutuukirivu era abulwaniridde okutuusa w’afiiridde.


Muzimbe amakkanisa agatuukana n'omutindo gwe Kibuga, Meeya we Mukono Kagimu asabye abalokole - Watchdog Uganda\nOBUKULEMBEZE bwe kibuga kye Mukono busabye amakkanisa gonna agasangibwa mu kibuuga kino naddala agabalokole kuyimusa omutindo kwebali batukane nembeera y’ekibuga.\nBino byayogeddwa Meeya George Fred Kagimu bwe yabadde atongooza omulimu gw’okuddabiriza ekkanisa ya Mt. Lebanon Church esangibwa ku kyalo Ggunga, mu Mukono Central Division, saako n’okusitula ebizimbe ebiggya ebituukana nomutindo gw’ekibuga nga omulimu gw’akuwemmenta obuwumbi bw’ensimbi obusoba mu butaano.\nKagimu yagambye nti balina essuubi okulaba nga Mukono mu mwaka gwa 2023 afuulibwa ekibuuga eky’etongodde, nagamba nti nga abakulembeze omusingi balina kugusima kati nga bakyusa ebizimbe ebiri mu kibuga wamu ne ndabiika yabyo nga\nMugeri yemu Kagimu yasabye abalokole okweyisa obulungi nga batuukiriza ebyo byennyini ebibatwala mu masinzizo kubanga bangi obulokole babulaga ku ngulu naye emitima gyabwe nga minyikaavu.\nOno era yategezezza nga bwebatandiika omulimu gw’okusabira e kibuga nti era kawefube ono avuddemu ebibala kubanga batandise okusanga ebyamagero nga okusaddaaka abantu ne ettemu bigenze bikenderera ddala.\nMeeya Kagimu n’omusumba Samuel Lwansasa nga batema evvunike ly’okugaziya ekkanisa ya Mt. Lebanon e Mukono.. baayambiddwako abagoberezi\nKunsonga ya kasasiro abalokole yabakuutidde obutamala gamansamansa bisaniko buli we basanze kye yayogeddeko nga ekijja okuyamba ennyo okukuuma omutindo gw’obuyonjo bwe kibuga.\nOmusumba Samuel Lwandasa nga ono yakulira ekkanisa za Mt. Lebanon asabye amakkanisa obutenyooma yonna gyebali wadde nga bali mu bibaati oba mu miti, nagamba nti Katonda asobola okubakozesa ne bavaayo ate ne bazimba ebizimbe eby’ongera okuweesa Mukama ekitiibwa.\nOno era yasabye abantu okuwangayo ku byabwe awatali kwesasira mbu nze siriina nti kubanga kyamukisa okugaba mu nnyumba ya Katonda okusinga okutoola.\nTeargas, live bullets rock city mortuary as People Power supporters demand dead colleague's body


Bukedde Online - Kanyama Kamyuka eyasse omusuubuzi mukambwe ku batunuulira mukazi we!\nGavt. ekikirizza ekkirizza okussaawo akakiiko okukyusa Konsityusoni\nAgambibwa okwefungulira abatuuze bamugobye...\nKANYAMA eyaggaliddwa olw’okufumita omusuubuzi mu bbaala, abadde alwana na buli musajja gw’ateebereza okumwagalira omukazi.\nBya MARTIN NDIJJO, JOSEPH MAKUMBI NE SHAMIM NABUNYA\nAbamumanyi obulungi baategeezezza nti bwe kakutanda n’otunuuliza Nina oluuso olw’omukwano, Ivan Kamyuka ng’ayogera kimu n’azzaako oluyi!\nNti abadde awera lunye nti: Ku Nina nja kutta omuntu – era yakituukirizza.\nBambega ba poliisi nga bakulemberwa Rebecca Namugenyi eggulo beekenneenyezza akatambi akaakwatiddwa mu bbaala y’ekigagga eya Guvnor (abamu bakyayitawo ku Angenoir) mu Kampala.\nBeetegerezza engeri Kamyuka (olumu yeeyita Denzel Iyvo Kanakulya) gye yasozze omusuubuzi John Ahimbisibwe (mikwano gye babadde bamuyita Johnnie) eccupa mu bulago, omusaayi ne gusaasaanira ekifo kyonna.\nOluvannyuma baakulembeddwa omuduumizi wa poliisi mu Kampala n’emiriraano omuggya Benjamin Namanya ne John Bosco Ozelle aduumira poliisi mu buvanjuba bwa Kampala ne baddayo ku bbaala y’omugagga Charlie Lubega awaabadde obutemu ne bongera okukung’aanya obujulizi.\nABADDE YAAKALWANA N’OMUSUUBUZI ENFUNDA BBIRI\nGuno gwabadde mulundi gwakusatu nga Kamyuka alwana ne John kyokka ku luno musajjawattu teyasobodde kusimattuka.\nFredrick Kakande abadde mukwano gwa Johnnie yategeezezza nti: Omugenzi aludde nga yeemulugunya nti Ivan amumazeeko emirembe ng’amulumiriza okukwana Nina ate nga ‘chapter’ eyo Johnnie abadde yagiggala dda!\nJohnnie ye yasooka okwagalana ne Nina Lyanuak ne bazaala omwana Crisper Mukisa ow’emyaka etaano; wabula baafuna obutakkaanya ne baawukana olwo Nina n’afuna Kamyuka. Kino Johnnie tekyamuyisa bulungi kubanga yali atwala Kamyuka nga mukwano gwe ow’okulusegere; era okuva olwo embiranye n’ekula.\nAbaana ba Johnnie Ahimbisibwe nga bakaabira kitaabwe eyattiddwa e Nyanama.\nKamyuka y’abadde akulira abakozi mu kkampuni ya Bouy Ltd kyokka ebiseera ebimu ng’akola mu jjiimu e Bukoto ng’atendeka kusitula buzito ate Johnnie nga musuubuzi wa ngoye e China. Kamyuka abadde abeera Kisaasi ne Nina kyokka kati bombi bakuumirwa ku poliisi ya Jinja road.\nKakande yagambye nti baakubaganirako ku bbaala yeemu ku nkomerero y’omwaka oguwedde era ne baddamu ne balwana mu February w’omwaka guno.\nNti entabwe ebadde eva ku Nina nga Kamyuka ateebereza John nti akyayagala okusigula omuwala ono amweddize. Wabula Kakande yagambye nti John abadde takyalina nkolagana ya njawulo ne Nina era ekibadde kibagatta ye mwana; kubanga Johnnie abadde yafuna n’omukazi omulala Marjorine ow’e Kyengera.\nYagasseeko nti obutakkaanya John bw’azze afuna ne Kamyuka bubadde buva ku kanyama ono obutamukkiriza kulaba mwana we gwe yazaala mu mukazi ono mu 2010; ng’agamba nti agezaako kukozesa luwenda lwa mwana yeddize Nina. Kamyuka yakuba Nina embaga mu 2013.\nJeff Aguma mukwano gwa Johnnie yagambye nti Kamyuka abadde n’ebbuba erisusse nti era abasajja abawerako balozezza ku bukambwe bwe. Nti buli gw’abadde asanga nga yeesesa ne Nina oba okumukuba eriiso, ng’asooka kukubuuza; “ggwe ffala, ddeemu wange omwagaza ki?” era bw’oddamu ebitakwatagana, owulira luyi – be ppya!\nEYALI MANEJA WA CHAMELEONE NAYE AYOGEDDE BYE YALABYE\nSam Mukasa eyali Maneja wa Jose Chameleone yabaddewo nga Johnnie afumitibwa ekitundu ky’eccupa mu bulago, era mwetegefu okuwa obujulizi okukakasa nti omusango teguvulugibwa.\nCharlie Lubega ng’alambuza abakungu ba poliisi okuli Benjamin Namanya, Rebecca Namugenyi ne John Bosco Ozelle n’abaserikale abalala ku Guvnor eggulo.\nMukasa nga kati ye Maneja w’omuyimbi King Saha, yagambye nti waasooseewo kanyoolagano era tewaabaddewo mbeera ewaliriza Kamyuka kufumita John kubanga omugenzi yabadde amaze okugwa ku ttaka; nga Kamyuka asinzizza amaanyi.\nBrian Ahumuza abadde asuubula ne John e China yagambye nti obujulizi obuli ku katambi ka CCTV akaakwatiddwa kkamera z’ebbaala, bumala okulaga engeri obutemu gye bwakoleddwa.\nMikwano gya Johnnie abasukka mu 500 baaweerezza obubaka obukubagiza nga bayita ku mikutu gya yintaneti era ne basaba bbaala okussa mu nkola eky’okuteeranga abantu eby’okunywa mu bugiraasi obwa pulasitika n’obutatundira mwenge mu macupa wamu n’okubaaza okukakasa nti tebayingira na biso, okwewala obutemu obw’ekika kino.\nRev. Jackson Ssedengeya ow’Ekkanisa y’e Nyanama bwe yabadde akulembeddemu okusaba okwategekeddwa e Nyanama awaakumiddwa olumbe, yakubirizza abavubuka okwewala ebitamiiza kubanga by’ebivaako effujjo eritaliimu kulowooza erivaako okuyiwa omusaayi.\nBamulekwa ababiri okuli Michelle Ahimbisibwe 10, ne Mukisa baakaabizza abakungubazi kuba yabalese ku myaka mito nnyo. Mukazi we, Marjorine gw’abadde yaakafuna abadde tamulinaamu mwana.\nOmwogezi wa poliisi mu Kampala n’emiriraano, Patrick Onyango yagambye nti Kamyuka yabategeezezza nti teyagenderedde kutta John wabula yabadde agezaako okwetaasa. Yagambye nti siteetimenti ezaakoleddwa wamu n’akatambi akalaga ebyabaddewo bigenda kusindikibwa ew’omuwaabi wa gavumenti asalewo oba baggulwako butemu oba kutta mu butanwa.\nMu mateeka ga Uganda, okusingisibwa ogw’obutemu kisobola okukutwaza ku kalabba sso ng’okutta mu butanwa, Omulamuzi asobola okukusiba emyaka egitandikira ku musanvu okutuuka ku kusibwa amayisa.\nOmubaka Nsereko ayawukanye ne Lukwago ku tteeka lya Kampala\nLukwago azize olukiiko lwa Betti Kamya


OMUKOZI w’awaka aludde ng’alina obutakkaanya ne mukama we agambibwa nti abadde amutulugunya ekisukkiridde.\nMu butakkaanya obwo, bboosi mwe yafunidde okutya nti omukozi ayinza okukola ekikyamu awaka era n’agula kkamera n’azitega mu nnyumba ne mu kiyungu mwe bafumbira emmere.\nOkufaananako ne ku hawusigaalo Jolly Tumuhiirwe eyasottasotta omwana wa mukama we e Ntinda mu Kampala, kkamera zino zaakutte ‘yaaya’ ng’atabula omusulo mu butunda bwa mukama we.\nBboosi yaguddewo ekigwo oluvannyuma lw’okukebera kkamera okulaba ebyakwatiddwa n’alaba omukozi ng’asitama ku ‘jjaaga” (omukebe) mwe yakunkumudde era amangu ago n’ayiwa omusulo ogwo mu butunda obwabadde bumaze okukamulwa.\nAmaka galimu abakozi babiri nga bombi bawala era omu ye yakamudde obutunda, kyokka owookubiri eyabadde alina akakuku ku mukama we ye yatabuddemu omusulo.\nEkikolwa kino kyatunuuliddwa ng’ekyokwesasuza era kyatuuse ku mugagga w’e Kuwait eyasazeewo okusaasaanya akatambi ku mikutu gya yintaneti ng’alabula abantu bonna ku bintu eby’obulabe abakozi b’awaka bye bayinza okukola mu maka.\nOmukutu gw’amawulire ogwa ‘Daily Mail’ gwategeezezza nti, amannya ga bboosi w’omukozi n’ag’omukozi eyakoze ekitakoleka yasazeewo obutabyasanguza okwewala obulabe obusukka kw’obwo bwe yafunye edda. Akatambi kano kalaga omukozi ng’asooka kulabiriza munne ng’afulumye mu kiyungu, olwo kwe kutabula omusulo mu butunda.\nWadde amannya g’omukozi tegaayasanguziddwa wabula emikutu egimu gyategeezezza nti nzaalwa y’e Somalia.


Kizito Michael George Library: July 2017\nPastor ALOYZIOUS Bugingo resorts to carnal fight against Pastor Dr. Joseph Serwadda\nOn Tueday 11th July, 2017 Bukedde news paper reported Pr.Bujingo’s attacks against Pr.Sserwadda. Pr. Bigingo accused Pastor Serwadda of being behind the death of late Balabyekkubo and the late Pastor Michael Mugerwa. Pr.Bujingo also said that a number of elders that disagreed with Pr.Serwadda ended up dying. This is carnality of the highest order . Pastor Bugingo is not honest in his fight. He is also after power and money like all prosperity pastors .\nObubbi bwa bujingo butunziza abantu ebyabwe\nPaasita Bujingo ayanise Dr. Sserwadda\nALOYZIOUS Bugingo owa House of Prayer Ministries ayongedde okulumba Dr. Joseph Serwadda nti kaweefube gwe yalangiridde okulwanyisa Bannabbi ab’obulimba agenderera kumufunamu.\nDr. Joseph Sserwadda. Wakati, Bujingo ne mukazi we. Ate ku ddyo, Omusumba David Kiganda\nYawadde ekyokulabirako nti Dr. Sserwadda amadiini ge yavaamu n’agavumirira ate kati g’akitiza nago era nga yeegatta dda ku mukago ogugagatta ogwa Inter Religious Council of Uganda(IRCU).\nYasinzidde mu kusaba ku Ssande n’asimbuliza mu engero 14:14 -15 ekigambo kya Mukama ekirabula abadda emabega nti oyo adda emabega gy’ava atta ekkubo lye.\nYagenze mu maaso n’ategeeza nti Lukka 9:62 ‘omuntu akwata ekyuma ekirima n’atunula emabega tasaanidde kuyingira Bwakabaka bwa Katonda.\nOmutume Sserwadda owa Victory Christian Centre mu Ndeeba yategeezezza Bukedde ku Ssande nti agguddewo olutalo ku Bannabbi aboobulimba.\nYagambye nti abamu abamuvuma n’okumuwalampa bakyali bato bwe banaakula bajja kukkakkana.\nBugingo yagambye nti abasajja abakulu abalowooza nti abawalampa balimba kubanga omulokole tasaanidde kuba na kifo mu mukago ogugatta amadiini, obulokole tebulina Kalidinaali wadde ‘bisopu’ kuba Yesu ye Mukama waabwe era abeera mu ggulu ne ku nsi buli lunaku.\n“Abajja mu IRCU ne babagamba nti baliyo ku lw’Abalokole baba baliyo ku lwabwe tebaliiyo ku lwaffe” Bugingo bwe yalabudde n’agamba nti bw’owulira bakugambye nti tosaanidde mu Bwakabaka bwa Katonda kitegeeza nti oli mmemba omukukuutivu ewa Sitaani.\nYakyukidde abagoberezi be n’agamba nti, olwaleero nsaba mbajjukize Bayibuli gye baatusomesa ate naawe gwe balimba nti tulina gwe tuwalana oba gwe tuwalampa soma bino.\nEzekeeri 33:8 – 9 egamba nti, ‘Omuntu omubi alifiira mu bubi era omusaayi gwe Katonda aliguvunaana’.\nYayongeddeko nti ekkanisa y’Abalokole teyalingamu kwetikka bugalubindi, kwetikka bikufiira n’okwambala buganduula.\nOmubi bw’otamulabula, omusaayi gwe gubeera ku mukono gwo, bw’olabula omubi n’alemwa okuva mu bubi alifiira mu butali butuukirivu bwe.\nYatumye abagoberezi be nti oyo awuliziganya nabo abagambe nti ye (Bugingo) abaagala era tewali muntu mulala abaagala nga ye ky’ova olaba abajjukiza bayibuli ky’egamba. Yayongedde okukiggumiza nti buli Katonda lw’anyiiga ayimusaayo omuntu omunafu agambe ku balala.\n“Abasajja abaakwatanga bendera okuvumirira eddiini endala ne bakuba zikuluseedi nga bwe baali e Bwaise amasasi ne gavuga, sitaani yabanywamu dda omwoyo bali wuwe kati gye batudde” Bugingo bwe yaggumizza.\nBw’obeera oyagala okwogera ku Bannabbi b’obulimba sooka weenenye ggwe wennyini era nga tonnaba kulumbagana bannabbi sooka osabe Mukama akuwe oluwalo olw’okutuukiriza.\nToyinza kuba ng’osaabaanye obusa ate n’oyagala onaaze abalala. Abagoberezi nga bwe bamukubira engalo ez’oluleekereeke, yabategeezezza nti Katonda yamuyamba n’atalimba ng’akyali mwavu.\nYabakyukidde n’agamba nti, Oyo agamba nti si mugagga abeera musiru kubanga obugagga obubwe teyabusikira.\nYagambye nti abantu baamwesiga ne bamukwasa obukadde bw’ensimbi nga bagula ekifo we basabira kati e Kikoni era teyazibuza wabula waliwo abatudde ku ttaka eryali erya bamulekwa nga baalyekomya.\nSiriwagira bannabbi ba bulimba, naye ate nja kussa ekitiibwa mu Nabbi w’obulimba anyweredde gy’ali n’ayogera ku muntu ali aga naaga.\nOwulira ayogera ku Bannabbi b’obulimba n’olowooza nti abadde musibe kati bamusumuludde. Abantu abo bambadde ebyambalo bibiri, munda misege ku ngulu bambadde eddiba ly’endiga. Nfuna abantu abandabula buli kiseera nti abantu abo bajja kukutta, bayinza okutta omusiru naye nze!\nTebasobola era tebalina busobozi obwo obunzita. Ani asoobola okusigaza amaka ne bwe mbeera nga nfudde birala. Kankiddemu ne nfa, amayumba gaabwe gakoonebwa abaana baabwe battibwa mbategeeza tewali ayinza kwetantala kunzita.\nYakyukidde aba IRCU nti Bannaddiini bakimanyi nti bali nabo nga bannanfuusi kubanga baategeka kuluseedi yali awo Bwaise ne bakubawo bbomu abantu abamu ne bafa bo ne bavaawo nga balamu naye Katonda eyabataasa baamwefuulira dda.\n“Owulira nga babawaana babayita taata, bannage ffe tulina Kitaffe omu Yesu. Abaana bwe bakulema awaka otandika okuyisa amateeka okubalagira nti mumpite taata.\nLeka sseruganda kola by’olina okukola abaana bajja kukuyita ekitiibwa kyo,” Bwatyo bwe yalabudde.\nNze saalokola kufuna mmotoka, ssaalokoka kufuna byabugagga. Nja kulwanagana na buli muntu agamba nti atunda Yesu ng’amba nti oli mbwa, Katonda wabwereere tatundibwa.\nYagambye nti bwe bawulidde nti IRCU egaba eza Global Fund okudduukirira aba siriimu ne badduka nazo bazinone. Bwe balyenenya tujja kujaganya, bangi bandibadde beenenya naye balowoozaamu ne bagamba nti Kakanisaki akatugamba, Kasumba ki akatugamba.\nOjja kuwulira nga bakugamba nti bugalubindi komawo weenenye kye wali obuulira ge mazima naye wabula.\nAbayimiridde ng’okugulu okumu kuli mu IRCU oli aga naaga ogenda kuyulika tosobola kuba eri ng’oli neeno komawo.\nYagambye nti kituufu mu Balokole mulimu abafere bangi kubanga mulimu abeeyiba Babisopu era Serwadda bw’abeera ayagala okubazuula asooke agende e Lubaga oba Namirembe akebere emitendera omuntu mw’ayita okutuuka ku ddaala lya ‘bisopu’ kubanga abafere bangi naye buli awali ‘dupulikeeti’ wabeerawo ‘oligino’\nYagambye nti ebicupuli by’Abasumba bingi mu Balokole naye tebigaana bulokole kugenda mu maaso.\nAbantu bajja kusigala nga boogera nga bwe baamwogerangako nti alina engatto eziraga ebigere nti zeezimuwa amaanyi kyokka bwe yali ku Bukedde TV ku pulogulaamu kyogereko ne wabeerawo abakimubuuza bwe yabasaba aziggyemu bamuleetere z’abeera ayamba ng’addayo kyabalema nga kiraga nti bye boogera te babyekakkasa.


Holy Scriptures: Baibuli y'Oluganda - ENDAGAANO ENKADDE - 1 Samwiri 1 Samuel 1\nEssuula: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31\nAudio of 1 Samuel - Chapter 1\n1 Awo waaliwo omusajja ow'e Lamasaimuzofimu, eky'omu nsi ey'ensozi eya Efulayimu, erinnya lye Erukaana, mutabani wa Yerokamu, mutabani wa Eriku, mutabani wa Toku, mutabani wa Zufu, Omwefulayimu:\n2 era yalina abakazi babiri; omu erinnya lye nga ye Kaana, n'omulala erinnya lye nga ye Penina: era Penina yalina abaana, naye Kaana teyalina baana.\n3 Awo omusajja oyo yavanga mu kyalo kye buli mwaka n'alinnya okusinza n'okuweerayo mu Siiro ssaddaaka eri Mukama ow'eggye. Ne batabani ba Eri bombi, Kofuni ne Finekaasi, bakabona eri Mukama, baali eyo.\n4 Awo olunaku bwe lwatuuka Erukaana kwe yaweerayo ssaddaaka, n'awa emigabo Penina mukazi we ne batabani be ne bawala be:\n5 naye n'awa Kaana emigabo ebiri: kubanga yamwagala Kaana, naye Mukama yali aggalidde olubuto lwe.\n6 Muggya we n'amusunguwaza nnyo okumweraliikiriza, kubanga Mukama yali aggalidde olubuto lwe.\n7 Awo musajja we bwe yakolanga bw'atyo buli mwaka, ye bwe yalinnyanga okugenda mu nnyumba ya Mukama, n'amusunguwaza bw'atyo; kyeyava akaaba amaziga n'agaana okulya.\n8 Awo Erukaana musajja we n'amugamba nti Kaana, okaabira ki? kiki ekikulobera okulya? n'omutima gwo kiki ekigweraliikiriza? nze sisinga baana kkumi gy'oli obulungi?\n9 Awo Kaana n'agolokoka nga bamaze okulya mu Siiro, era nga bamaze okunywa. Awo Eri kabona yali ng'atudde ku ntebe ye awaali omufuubeeto ogw'omu yeekaalu ya Mukama.\n10 N'omwoyo gwe gwali nga gumuluma, n'asaba Mukama, n'akaaba nnyo amaziga.\n11 Ne yeeyama obweyamo n'ayogera nti Ai Mukama ow'eggye, bw'oliba ng'otunuulidde ennaku omuzaana wo z'alabye, n'onjijukira n'oteerabira muzaana wo, naye n'owa omuzaana wo omwana ow'obulenzi, awo ndimuwa Mukama ennaku zonna ez'obulamu bwe, so n'akamwano tekaliyita ku mutwe gwe:\n12 Awo olwatuuka, bwe yeeyongera okusaba mu maaso ga Mukama, Eri ne yekkaanya akamwa ke.\n13 Era Kaana yayogera mu mwoyo gwe; emimwa gye gye gyatoobera, naye eddoboozi lye teryawulikika. Eri kyeyava alowooza nti atamidde.\n14 Eri n'amugamba nti Olituusa wa okutamiiranga? weggyeeko omwenge gwo.\n15 Kaana n'addamu n'ayogera nti Nedda, mukama wange, nze ndi mukazi alina emwoyo ogunakuwadde: sinywedde mwenge newakubadde ekitimiiza, naye nfuse ebiri mu mmeeme yange mu maaso ga Mukama.\n16 Toyita muzaana wo muwala wa Beriali: kubanga mu kwemulugunya kwange okusukkiridde ne mu kunyiiga kwange mwe nnyimye okwogera okutuusa kaakano.\n17 Awo Eri n'addamu n’ayogera nti Genda mirembe: era Katonda wa Isiraeri akuwe ebyo by'omusabye.\n18 N'ayogera nti omuzaana wo alabe ekisa mu maaso go. Awo omukazi ne Yeddirayo, n'alya, amaaso ge ne gatatokooterera lwa kubiri.\n19 Awo ne bagolokoka enkya mu makya, ne basinza mu maaso ga Mukama ne baddayo eka, ne batuuka mu nnyumba yaabwe mu Laama: Erukaana n'amanya Kaana mukazi we; Mukama n'amujjukira.\n20 Awo olwatuuka ebiro bwe byatuuka Kaana n'aba olubuto nazaala omwana wa bulenzi; n'amutuuma erinnya lye Samwiri, nti Kubanga namusaba eri Mukama.\n21 Omusajja Erukaana n'ennyumba ye yonna ne balinnya okuwaayo ssaddaaka eya buli mwaka eri Mukama n'obweyamo bwe.\n22 Naye Kaana n'atalinnya; kubanga Yagamba bba nti Sijja kulinnyayo okutuusa omwana lw'aliva ku mabeere, ne ndyoka mmutwala alabike mu maaso ga Mukama, abeerenga eyo ennaku zonna.\n23 Erukaana bba n'amugamba nti Kola nga bw'osiima; beera awo okutuusa lw'olimala okumuggya ku mabeere; kyokka Mukama anyweze ekigambo kye. Awo omukazi n'abeera awo n'ayonsa omwana okutuusa lwe yamuggya ku mabeere.\n24 Awo bwe yamala okumuggya ku mabeere, n'amutwala n'agenda naye n'alinnya, ng'alina ente ssatu, ne efa emu ey'obutta, n'ekita eky'omwenge, n'amutwala mu nnyumba ya Mukama mu Siiro: era omwana yali muto.\n25 Ne batta ente ne baleetera Eri omwana.\n26 N'amugamba nti Ai mukama wange, nga bw'oli omulamu, mukama wange, nze ndi nukazi oyo eyayimirira w'oli wano, nga nsaba Mukama.\n27 Omwana ono gwe nnasaba; era Mukama yampa ebyo bye nnamusaba;\n28 nange kyenvudde mmuwaayo eri Mukama; ng'akyali mulamu aweereddwayo eri Mukama. Ye n'asinziza Mukama eyo.


Bukedde Online - Bannayuganda e SouthAfrica banaafuna densite\nEnsonga 10 ezikuumidde Afrigo mu kisaawe...\nOmusibe asobezza ku mwana\nOMUBAKA wa Uganda e South Afrika, Barbra Nekesa ategeezezza nti Bannayuganda abali ku kyeyo e South Afrika nti bagenda kuwandisibwa n’okuweebwa densite ne paasipooti nga bali eyo mu kifo ky’okukomangawo okubifunira wano.\nNekesa (wakati) n'ababaka e South Africa.\nNekesa yagambye nti okufuna paasipooti ey’omulembe eya ‘East African Passport’ Bannayuganda babadde balina kusooka kukomawo wano kyokka bigenda kukyuka.\nNekesa yagambye nti ekitebe kya Uganda e South Afrika nga kikolagana n’ekitongole ekiwandiisa abantu mu ggwanga ekya NIRA kyatuusizza obuweereza mu ggwanga eryo ekigenda okusobozesa Bannayuganda okwewandisizza mu ggwanga eryo baweebwe densite.\nBino yabyogeredde ku mukolo gw’okukuza ameefuga ga Uganda ogwabadde ku kitebe ekyo e Pretoria. Omukolo gwetabiddwaako ababaka ba Uganda mu palamenti ya Afrika okuli Okot Ogong ne Polof. Ogenga Latigo ne Bannayuganda nga kikumi.\nKyategeezeddwa nti abakulira NIRA baagambye nti Bannayuganda ababeera e South Afrika bagende beewandisize ku kitebe kyabwe era oluvannyuma lw’okwewandiisa ebintu bijja kuleetebwa e Kampala kaadi zaabwe zikubwe.\nEra baagambye nti mu kifo kya LC n’omukono gwa gw’akulira ebyokwerinda ku disitulikiti , abali e South Afrika bajja kweyambisa akulira ekibiina ekigatta Bannayuganda ababeerayo wamu n’abakungu b’oku kitebe kya Uganda mu ggwanga eryo okukaksa nti eyewandiisa Munnayuganda.\nKyategeezeddwa nti abakozi ku kitebe bamaze okutendekebwa ku kye balina okukola nga bawandiisa Bannayuganda. Era oluvannyuma lwa densite okukubwa zijja kuwerezebwa e South Afrika.\nIrene Jogole avunaanyizibwa ku by’abantu abaagala okuyingira n’okufuluma Uganda ng’atuula ku kitebe kya Uganda e South Afrika yagambye nti ekitebe era kijja kuwa abatuuze b’e South Afrika abaagala okujja mu Uganda Viza. Era n’ategeeza nti akyayongera okwetegekereza engeri y’okuddamu okukola ku by’okuwa Bannayuganda paasipooti empya.\nBa mbega bazudde omuyambi wa Kayihura Baroza gye yaddukira\nPalamenti eyingidde mu by'okusengula ekitebe ky'amawanga amagatte okukizza e Kenya


Bukedde Online - Yongera ebirungo mu kisenge munyumirwe\nOkwetegereza mu kisenge kijja kukuzza emmeeme\nObuteegatta bulina obuzibu?\nEBISEERA ng’obufumbo bwakatandika, abaagalana buli omu aba tayagala kumala kiseera kinene nga tali na munne.\nAbaagalana nga bali mu kifo ekisanyukirwamu gye buvuddeko. Okugendako ‘awutu’ kizza omukwano.\nEkizibu nti embeera eno teba ya lubeerera. Bannassaayansi bagamba nti abaagalana bwe baba baakalabagana emibiri gyabwe gifulumya ekirungo ekimanyiddwa nga ‘xytocin’ ekibayamba buli omu okuwulira ng’ayagala munne okutuuka mu busomyo, era y’ensonga lwaki mu kiseera ekyo, buli lw’osemberera munno owulira ng’alimu amasannyalaze agakusika.\nEkirungo ekyo kikola ng’eddagala erikwataganya abaagalana bano abamu ne batuuka n’okulowooza nti osanga munne yamuloga olw’okuba buli kiseera abeera amuyoya, so nga kiva ku kirungo ekyo.\nOkukwatagana ku mikono, okwegwa mu kifuba, okwenywegera n’ebintu ebirala bingi ebikolebwa abaagalana okulaga omukwano.\nAbaagalana buli omu bw’atandika okuyaayaanira omubiri gwa munne kye kimu ku bintu ebireetawo ekyokwegatta okusobola okufuna okumatizibwa mu nsonga z’omukwano.\nNoolwekyo, abafumbo okusobola okukuuma omukwano mu mwaka guno, kirungi bayiiye ebinaabayamba okukuuma ekirungo kino mu mibiri gyabwe babeere nga buli kiseera buli omu ayoya munne.\nEbimu ku bisobola okukolebwa okukuuma embeera eno mulimu; Kyusa mu ngeri gy’osabamu munno akaboozi.\nEnsonga eno amaaso, kubanga bangi tebakozesa bigambo, wabula olutuuka mu buliri olwo ng’omu atandika kwefulukuta.\nEkibi ky’enkola eno, omu ayinza okuba nga eby’akaboozi kw’olwo si ekivaamu butanyumirwa.\nMu ngeri y’okukyusaamu, okugeza omukyala, munno oyinza okumugamba nga bw’onyumirwa okukwata mu kirevu kye, oba ekifuba kye nga bwe kikulabikidde obulungi.\nAte omusajja oyinza okutandikira mu kuwaana ebbeere lya munno, oba akabina oba ekitundu ekirala kyonna. Kino kijja kumusumulula amanye nti omwetaaga era we munaatandikira biri byennyini ng’onazaako bunaza, era nkakasa mujja kutambula bulungi.\nBwe muba awaka oba mu kisenge, mwemanyiize buli omu okuweeweeta ku munne. Bannassaayansi bagamba nti abaagalana buli lwe bakwatagana mu mikono, okwenywegera, okwegwa mu kifuba n’ebikolwa ebirala ng’ebyo kireeta ekirungo kya ‘oxytocin’ ekiyamba mu kukkakkanya omubiri.\nEkirungo kino era kye kifulumizibwa ng’omuntu atuuka ng’omukwano gwammwe gwongera okunywera n’okubanyumira. Mwawule essaawa ze munyumiza ku bya laavu kweyo gye mwogerera ku bizibu byammwe n’ebibasoomooza.\nAbantu abamu bwe bafunayo akadde bombi, tebafaayo ku nsonga ki ze balina okwogerako ne beesanga nga bagasse ebinyiiza n’ebibasanyusa.\nEno y’ensonga lwaki oluusi osanga abaagalana abagenzeeko awutu okucakala n’okusanyuka kyokka gye biggweera ate nga bayombeddeyo oba n’okulwana.\nKirungi bwe kiba kiseera kya mukwano, ebirala mubisse ku bbali musobole okunyumirwa ekiseera ekyo.\nMuyiiyeeyo ebintu bye mukolera awamu ebinaayongera okunnyikiza omukwano gwammwe.\nOkugeza mwemanyiize okweweereza obubaka obubacamula era obunaabateeka mu muudu. Kino kijja kubayamba okwongera ebbugumu mu mukwano.\nBwe muba mu kisenge, munno mukakase nti omwetaaga mu kiseera ekyo. Weggyeemu ensonyi kubanga bw’osalawo okwewa omuntu olina okumwewa yenna.\nKirungi buli kiseera oyiiyeeyo akapya akanaacamula munno. Buli lw’oleeta ekipya kijja kukuyamba okwongera okuyiga munno n’okumanya by’ayagala era ebimucamula.\nOkunyumirwa obulungi akaboozi, mufube okulaba nga mukyusa mu ngeri gye mwesanyusaamu. Weefuule nga nnawolovu atafiira ku bbala limu.\nToganya munno kukumanya engeri gy’okolamu emirimu atuuke n’okumanya nti bw’okwata wano, olwo ng’ozzaako wali, nedda.\nKu luno ensonga bw’ozitwalira ku sipiidi 20, ate oluddako mutwalire mu 120. Kino kijja kussaawo enjawulo era buli lwe mwegatta munno ajja kuba yeesunga.\nBuli lwe muba muneesanyusa, kirungi ne mussaawo embeera eneebasobozesa okunyumirwa.\nOkugeza musooke mufune akyokulya ekirungi, nga mutaddeko n’obuyimba obuseeneekerevu, mujja kulaba nga buli kimu kyekola kyokka.\nEbirala binaagumya omukwano\nEnnyambala yammwe nakyo kintu kikulu. Kirungi okwemanyiiza okwambala ebikunyumira ate nga ne munno bimunyumira ng’akulabyeko. Buli lw’oyambala n’onyuma ne munno w’abeera yeesunako era abeera musanyufu.\nOkwerwanirira nayo nsonga nkulu eyamba okunyweza abafumbo n’abaagalana kubanga buli lw’olwanirira munno muli akimanya nti ddala omufaako.\nOkwewa ekitiibwa kikulu kubanga bw’okiwa munno naye ajja kukikuwa.\nWeemanyiize okusiima munno bw’abaako ky’akukoledde ne bwe kiba kitono kitya.\nNnyiikira okugabira munno ebirabo, era nga bwe wakolanga nga mwakalabagana.\nMunno muyite amannya agasuusuuta, ojja kulaba nga kyongera okunyweza laavu yammwe. Muyite Laavu, Switi, Bbebi, Mmami, Ddadi n’amalala.\nObwetoowaze kintu kikulu nnyo eri mu bulamu naddala obw’obufumbo.\nObuyonjo. Kino kintu kikulu nnyo mu bufumbo okuviira ddala ebweru okutuuka mu kisenge. Bwe muba abayonjo buli kimu kitambula bulungi.\nOkutambulako mwembi mu bifo ebisanyusa amaaso nakyo kijja kubayamba ‘obuteebowa’, ate buli lwe muba abasanyufu ensonga z’ekisenge nazo zitambula bulungi.\nRebecca Naluyima abuulirira abaagalana ng’abeera Kisubi yagambye nti abantu bwe baba baakayingira mu bufumbo bakola ebintu bingi ebinyweza laavu yaabwe naye bwe balwawo nga babivaako nga kino oluusi kye kireetawo embaliga mu maka oluusi ne gasaanawo.\nLeero mu mboozi z'Omukenkufu tukulaze engeri gy'oyinza okukozesa butto wa molinga ayamba ku ba sukaali ne puleesa\nBUKEDDE W'OLWOKUNA AZZE N'AMAWULIRE GANO G'OTOSAANA KUSUBWA\nBannayuganda 2 beesozze oluzannya olwokubiri\nAb'amasomero ga nassale ensonga bazitutte wa Sipiika\nGavt. enaatandika bonnabasome wa nassale - Minisita Muyingo


Ddala Abakristaayo balina okugumikiriza enzikiriza endala ez’abantu?\nMu mulembe gwaffe “ogw’okumikiriza” obutaba na mpisa ngereke za mubantu kitwalibwa okuba ekintu ekikirizibwa era ekyagalibwa. “Buli ndowooza y’abantu, buli nsomesa nabuli nzikiriza yonna yenkanankana, era erina okuweebwa ekitibwa kyekimu” abakkiriza mu mpisa ezitali ngereke ez’omubantu bwebagamba. Abantu abatwaala enzikiriza emu okuba ng’esinga endala oba okua nga eri wagulu okusinga endala— era nga betwala okuba n’okumanya amazima atukkiridde batwalibwa okuba nga bawebuuka mu magezi, oba nga balina kyekubiira.\nAmazima gali nti, amadiini agenjawulo galina ebintu binji ebifaanana, era omuntu akkiriza mu mpisa eziggatta abantu bonna asobola okulemererwa okumanya amadiini gano wegawukanira. Okugeza, Bayibuli egamba nti “ …'abantu…baterekerwa okufa omulundi ogumu” (Abaebbulaniya 9:27), wabula amadiini ag’ebugwanjuba manji gasomesa ku kulabisibwa okw’omulundi ogw’okubiri. Awo ekkibuuzo nekibuuzibwa nti, tuffa omulundi gumu oba emirundi mingi? Ensomesa zombi tezisobola kuba ntuufu. Abantu abakkiriza endowooza zonna okukolera awamu bakyusa amazima okusobola okuteekawo akakunizo akasobozesa endowooza ezawukana okukolera awamu.\nYesu yagamba, Nze kubo namazima n’obulamu. “Tewali ajja eri Kitange okujako nga ayise mu nze.”(Yokaana 14:6). Omukristaayo akkiriza Mazima, ssi ng’endowooza wabula ng’Omuntu. Okukkiriza amazima gano kyawula Obukristaayo ku nkola endala oba ebiwayi ebirala ebiriwo ebiteekawo amakubo amangi era ebireka omuntu okulondawo ekubo lyayagala. Omukristaayo aba akkiriza mu lujjudde nti Yesu yazuukira mu bafu (Abaruumi 10:9-10). Bwaba nga akkiriza mu kuzuukira, ate asobola atya okuba n’ebeetu okulondawo endowooza endala eyabatakkiriza nti Yesu yazuukira okuva mu bafu? Kubanga Omukristaayo okugaana ekigambo kya Katonda kuba kwegaana Katonda mwenyini.\nBwewetegereza obulungi, mu by’okulabirako byetuwadde, twogedde ku bintu ebikulu mu kukkiriza kwaffe. Ebintu nga (Okuzuukira kw’omubiri okwa Kristu) tebiteesebwako. Ebintu ebirala bisobola okukubaganyizibwako ebirowozo, ebintu nga; ani yawandiika ekitabo ky’Abaebbulaniya oba engeri eriggwa elyali mu mubiri gwa Pawulo kki kyeryali. Tulina okwewala okumala obudde mu nkayaana ez’ebintu ebitali bikulu (2 Timoseewo 2:23; Tito 3:9).\nNe bwaba nga awakana, oba nga ayogera ku nsomesa ezatiikiridde ensanji zino, Omukristaayo alina okwekomako era okuwa abantu ekitiibwa. Okuwakana n’omuntu kirala, n’okuyisaamu omuntu amaaso kiba kirala. Tulina okunyweza amazima era mungeri yemu nga tusaasira abo abagawakanya. Nga Yesu, tulina okujjula ekisa(grace) n’amazima (Yokaana 1:14). “naye mutukuzenga Kristo mu mitima gyammwe okubeera Mukama wammwe; nga mweteekateeka bulijjo okuddamu buli muntu ababuuzanga ensonga ey'okusuubira okuli mu mmwe, naye n'obuwombeefu n'okutya:”(1 Petero 3:15).\ndisparage a person. We must hold fast to the Truth while showing compassion to those who question it. Like Jesus, we must be full of both grace and truth (John 1:14). Peter strikes a good balance between having the answer and having humility: “Always be prepared to give an answer to everyone who asks you to give the reason for the hope that you have. But do this with gentleness and respect” (1 Peter 3:15).


Obubaka bwa Kabaka ku lunaku lw’abavubuka bubanja eby’okulabirako ebirungi e Mengo « BugandaWatch\nComments Off on Obubaka bwa Kabaka ku lunaku lw’abavubuka bubanja eby’okulabirako ebirungi e Mengo\nbaganda, buganda, charles, corruption, day, government, kabaka, katikkiro, kyaggwe, mayiga, mengo, mukono, mutebi, news, Uganda, youth\nSsabasajja Kabaka Muwenda Mutebi II yetabye ku mukolo gw’okukuza olunaku lw’abavubuka mu Buganda. Omukolo guno gwabaddewo nga 10 November, 2017 e Mukono, ku mbuga y’Essaza ly’eKyaggwe. Omukolo gwetabiddwako Abataka abakulu abobusolya, Namasole, Abaami ab’amasaza, ba Minisita, bannadiini, ab’olulyo olulangira, abakiise mu Lukiiko, ebibiina by’abavubuka Abaganda wamu n’abavubuka okuva mu buwangwa obwenjawulo mu Uganda.\nKabaka Mutebi yasengese obubaka bwe mu miteeko ena.\nOkusooka, yasabye abavubuka okwekilirizaamu era n’abategeeza nti ennaku zino ensi etambulira mu kusoomoozebwa okwenjawulo, okwetagiisa abavubuka okuba abavumu era abatenyooma, okusobola okutambaala embeera eyo. Yabagumizza nti balina obusobozi okukyusa n’okukulakulanya eggwanga ssinga bewaayo ate nebakolera wamu. Era yasabye abavubuka okwenyigira mu kusomesa abantu ku bigenda mu maaso ku ggwanga lyabwe, eddoboozi ly’abavubuka liwulirwe ku buli mbeera esoomooza Obuganda.\nEky’okubiri Kabaka Mutebi kyeyazizaako kwekkubiriza abavubuka betegekere okuba abakulembeze. Yagambye nti mu buli mbeera yonna, kyetaagisa okubaawo abavubuka abesowolayo okukulembera bannaabwe, okubalaga ekkubo ettuufu. Yayongeddeko nti abavubuka basaanye bavengayo okutaasa abalala nga boolesa obukulembeze obw’amazima n’obwesimbu ate nga tebeefaako bokka wabula okuweereza kulw’abalala.\nKu nsonga ey’okusatu, Kabaka yakubirizza abavubuka okuyigira ku byafaayo eby’eggwanga lyaffe, amawanga ga Africa n’ensi ezenjawulo okusobola okubalungamya n’okubayamba obutagwa mu nsobi n’obutefuulira balala. Yayongeddeko nti ebyafaayo bituyamba bulijjo okumanya gyetuva negyetugenda.\nBweyatuuse ku nsonga ey’okuna, Ssabasajja yakubirizza abavubuka okunyweerera ku mulamwa [gwa Buganda]. Wano yaggumiza nti kikulu nnyo okulwanyisa omuze gw’omuntu okw’eyagaliza yekka, oguli mu bakulembeze n’abantu baffe abatono. Yatangaziizza nti, abantu okweyagaliza bokka kireetedde abakulembeze okuva ku mulamwa ogw’obumu n’okulwanilira amazima.\nKabaka in group photo with Mengo’s Uganda youth leaders\nNg’amaliriza okwogera kwe, Ssabasajja Kabaka yattukiza ensonga y’enfuga eya Federo bw’eyagamba nti n’abalina ebirowoozo ku ensonga ya Federo bakkirizibwe okubitwala mu palamenti ya Uganda, nabyo biteesebweko. Yajjukiza nti okubuliriza kw’akakiiko k’omulamuzi Odoki kwakakasa dda nti abantu baali betaaga enfuga ya Federo.\nObubaka bwa Ssabasajja bujjidde mu mbeera erimu ebbula ly’abakulembeze Abaganda abasobola okuba eby’okulabirako eri abavubuka abaagala okutukiriza ensonga Kabaka zeyayogeddeko. Ebbula lino lisinga kulabikira mu ngeri Mengo gyekulembezaamu okufuna ssente ezamangu, okuwamba obuyinza ku Nnono n’obuwangwa bwa Baganda, okusanyusa gavumenti ya Uganda n’okuyigganya buli atakkiriziganya na Katikkiro ku nsonga yonna. Obubaka bwa Ssabasajja bubanja Mengo okuba n’abakulembeeze abagwanira okuba eby’okulabirako ebirungi eri abavuka Abaganda abagezi era abasobola okweloworeeza, kibasikirize okujjumbira ensonga Kabaka zeyayogeddeko.


Bukedde Online - Eyakola ebibumbe by’e Namugongo n’e Mmengo afudde\nEyakola ebibumbe by’e Namugongo n’e Mmengo afudde\nBakubye essasi alumbye famire okugisanjaga...\nOMUVUBUKA Fred Kigozi Lubwama 36, eyabumba ebibumbe by’ebika bya Buganda ebiri ku luguudo Kabakanjagala e Mmengo era eyabajja ebifaananyi by’abajulizi ebiri mu myuziyamu e Namugongo, mmotoka emulinnye ng’ali ku ppikippiki n’emukutulako omutwe.\nEbimu ku bibajje Lubwama bye yakola mu myuziyamu a Namugongo.\nYabadde avuga ng’atuuka e Nakiyanja Namugongo mmotoka weyamutomeredde okusinziira ku kojja we, Benon Lutaaya.\nLutaaya yategeezezza nti akabenje kaabaddewo akawungeezi k’Olwokubiri, Lubwama yabadde avuga ppiki okudda mu maka ge e Namubiru Mukono.\nObwakabaka bwa Buganda bukungubagidde Lubwama era Omwogezi w’Obwakabaka, Noah Kiyimba yagambye nti, Lubwama y’omu ku baaweebwa omulimu gw’okubumba ebibumbe by’ebika eby’asimbibwa ku bibanja by’abyo ku luguudo Kabakanjagala okutuuka ku Bulange.\nObwakabaka bwasindise Minisita w’Obuwangwa n’ennono, David Kyewalabye Male okukubagiza abaffamire ya Lubwama.\nLubwama abadde abajja ebifaananyi n’okubumba, yeeyabajja ebifaananyi ebiraga egeri Abajulizi ba Uganda gye baatulugunyizibwamu ebiri mu myuziyamu ku kiggwa ky’Abajulizi ku ludda lw’Ekkanisa ya Uganda e Namugongo.\nLutaaya yagambye nti, omugenzi abumbye ebibumbe bingi mu ggwanga n’ebweru walyo okuli ebiri ku kkooti ewozesa emisango gy’obusuubuzi mu Kampala\nAlese abaana basatu ne Nnamwandu Christine Ojambo era yaziikiddwa ku Lwokuna e Namubiru ewali amaka ge.\nSoma, mawulire, bukedde


OMUSAJJA gwe balumiriza nti ye yalabikira mu katambi ng'atuga owa bodaboda, bamwogezza engeri gy'azze atta abavuzi ba pikipiki.\nWakati mu kumubuuza akana n'akataano, abaserikale kyabaweddeko ng'abategeezezza nti ekibinja mw'akolera kyakatta abantu 17 era abasinga babattidde mu Kampala, Wakiso ne Mukono.\nOlwamaze okumukwata aba poliisi ne bamubuuza nga bw'abaanukula. Omu ku ba poliisi yattottoledde Bukedde engeri omuvubuka ono bwe yabaanukudde bye baabadde bamubuuza. Yabadde abaanukula akozesa Luganda kyokka nga bw'agattamu ‘Oluyaaye'\nOmusibe: Nkimanyi, kubanga akatambi akaatuleetera obuzibu nange nakalabako era olwakalaba ne nzirukira e Kabale. ‘Yala' (ebbula lya ssente) bwe zankubye ne nsalawo nkomewo e Kampala ‘nneeyiiye' nga ndowooza embeera ekkakkanye, naye ne ngwa mu mbi!\nOmuvubuka ono yakkirizza nti y'alabikira mu katambi era n'ategeeza abaserikale nti ye yatuga Derick Mulindwa e Lubaga mu Kampala era oluvannyuma munne gwe yayogeddeko nti, yeekazaako erya Mulo Young (atali muyimbi) n'akuba Mulindwa ekyuma ku mutwe n'amumaliriza era pikipiki ne bagitwala.\nOmuvubuka ono yabadde ayogera talina nsisi yonna era yategeezezza poliisi nti ekibinja kyabwe kyakatuga abavuzi ba bodaboda 17 nga babatwalako bodaboda zaabwe. Baakizudde nti azze ayimbulwa okuva e Luzira enfunda nnyingi gye babadde bamusibira ku misango gy'obubbi.\nBeewala okutambula n'ekissi kyonna kubanga baakizuula nti, olumu aba bodaboda bwe beekengera omuntu bamwaza era bwe bamusanga n'ekissi kyonna, obubwe nga bukomye.


Bukedde Online - Eyatta mukazi we n''abalala babiri asibiddwa emyaka 30\nNEBANDA; Onzivua ne Baryomunsi bavunaaniddwa\nBad Black yeekwese Malaysia -looya w'Omuzungu\nOmujaasi wa UPDF, Lance Corporal Herbert Rwakihembo asingiddwa omusango gw''okutta mu butali bugenderevu kyokka ekibonerezo kyakumuweebwa eggulo lya leero.\nOMUJAASI wa UPDF eyasindirira abakazi basatu amasasi agaabattirawo asimattuse akalabba, kkooti y'amagye ebadde emuwozesa mu lujjudde e Luzira bw'emwejjerezza emisango gy'obutemu kyokka n'amusingisa ogw'okutta abantu mu butanwa n'emukaliga emyaka 30.\nKkooti esazzeewo ku buli muntu Lance. Cpl. Herbert Rwakihembo 27, gwe yatta, asibwa emyaka 30, ate ku musajja Ssaazi Bavawala gwe yakuba amasasi n'amulumya, Rwakihembe waakusibwa emyaka etaano. Ebibonerezo byombi agenda kubikolera kumu ekitegeeza nti wakusibwa emyaka 30, Katonda bw'anaaba amuwadde obulamu wakuyimbulwa mu 2043.\nWabula ensala yasaanudde abamu ku batuuze b'e Luzira abakung'aanidde ku Luzira COU Primary School, kkooti w'ebadde etuula, bano baagezezzaako okwegugunga nga bagamba nti omujaasi bamusibye emyaka mingi nnyo, kyokka embeera yakkakanyiziddwa abajaasi ba militale bakira abakaalakaala n'ekimotoka ki mmamba.\nBannamateeka ba Rwakihembo, Martin Muhumuza, ne 2nd Lt. David Mukwana baagambye nti bateekateeka kujulira ku kibonerezo kkooti ky'emuwadde nga bagamba nti kinene nnyo.\nRwakihembo eyali yaakadde okuva mu ddwaaniro e Somalia yatta abakazi basatu; Irene Namuyaba Nakibirango eyali muganzi we ng'amulinamu n'omwana, ne mikwano gye; Zaina Nassolo Nnaalongo ne Loyce Kawendeke be yansindirira amasasi agaabattirawo.\nOmusango guno ogw'ebyafaayo guwuliddwa mu wiiki bbiri zokka okuva January 14, 2013, okutuuka eggulo ku Mmande kkooti y'amagye ey'abajaasi musanvu abakulirwa Col. Geoffrey Kakama bwe baagutyemudde wakati mu kwerinda okw'amaanyi.\nEttemu lino, lyaliwo nga December 10, 2012, mu Kisenyi Zone e Luzira mu ggombolola y'e Nakawa ku ssaawa nga zigenda mu bbiri ez'ekiro .\nWaabaddewo obunkenke ku ssomero lya Luzira COU Primary School, kkooti w'ebadde etuula okuviira ddala ku makya ekimotoka ki Mmamba bwe kyasimbiddwa ku mulyango n'abajaasi ba Militale abasukka mu 100 bagumbye mu buli kasonda.\nWadde eby'okwerinda byabadde gguluggulu, abantu ba bulijjo mu Luzira beesombye mu bungi okuwulira ensala y'omusango era bwe gwawedde okusalirwa abamu baafulumya beemulugunya nga bagamba nti omujaasi yandibadde ayimbulwa kubanga yajoogebwa ekisusse.\nZaabadde ssaawa 4:15 ez'oku makya nga buli muntu akkalidde wansi, Lance. Cpl. Herbert Rwakihembo 27, n'ayingizibwa mu kisenge kya kkooti okumusomera ensala.\nMunnamateeka wa kkooti, Capt David Epalu Drani, ye yasoose okuyitamu ebibaddewo okuva kkooti lwe yatandiika okuwulira omusango n'awa empapula ye mu by'amateeka era bannamagye gye beesigamyeko okuwa ensala.\nBwe yabadde awa ensala ye; Col. Kakama yategeezezza nti kkooti etunuulidde obujulizi ku njuyi zombi era basazeewo nti Rwakihembo okutta abantu abasatu teyasooka kweteekateeka wabula yasosonkerezebwa n'ava mu mbeera n'olwekyo tayinza kumusingisa musango gwa .\nKkooti y'amagye ebadde ekulirwa Col. Kakama ng'ayambibwako abajaasi abalala mukaaga okuli; Lt. Col. Philbert Owumo, Maj. Ramathan Delu, Maj. Godfrey Abigaba, Capt. Perez Kaija, Lt. James Muteyi ne WOI Job Tukei.\nOludda oluwaabi lubadde lukuliddwa Capt. Victor Kyemusu eyabadde ayagala Rwakihembo asibwe mayisa kiwe abajaasi abalala ekyokulabirako.\nOmujaasi eyatta mukazi we n''abalala basatu asingisiddwa ogw''okutta\nNjagala omukazi amanyi omukwano


Bukedde Online - Buganda y'esinza abaana ababungeetera ku nguudo\nBuganda y'esinza abaana ababungeetera ku nguudo\nPoliisi y’e Kammengo etubidde n’omuwala\nEmbeera ya Nambooze: Evviivi lye litanye...\nMinisita omubeezi avunaanyizibwa ku nsonga z’abavubuka n’abaana, Florence Nakiwala Kiyingi agambye nti ekitundu kya Buganda kye kikyasinze okuvaamu abaana abataayaayiza ku nguudo n’abava e Karamoja.\nBp. Kaggwa, Ba minisita Dr. Muyingo ne Nakiwala Kiyingi mu kutongoza omusomo\nYagambye nti kyennyamiza nti Buganda eyali ensibuko y’obugunjufu mu Uganda, okunoonyereza okusembyewo, abaana ba Buganda abali ku nguudo basukka mu bitundu 63 ku buli 100.\nWabula yaweze nti amaanyi g’ataddemu abaana tebagenda kuddamu kulabwako ku nguudo.\nYanenyezza abawala abaganza abasajja nga tebannatuuka nga beekwasa obwavu n’agamba nti ebyo butaliimu kuba nabo baasobola okusoma ne bamalako mu mbeera y’obwavu.\nBino yabyogeredde mu kuggulawo olukuhhaana olw’ennaku essatu oluyitibwa “Annual Conference on Child Behavioral Health in Sub Saharan Africa,” ku Hotel Brovad e Masaka okuteesa ku mbeera n’enneeyisa y’abaana abawaganyala n’okwenyigira mu mize, olwategekeddwa Polof. Fred Ssewamala asomesa mu Yunivasite y’e Washington mu Amerika.\nLwetabiddwaamu bakakensa mu by’okunoonyereza okuva mu mawanga ag’enjawulo, abakulu b’amasomero n’abasomesa, Omusumba w’e Masaka, John Baptist Kaggwa, Minisita avunaanyizibwa ku matendekero aga waggulu, Dr. JC Muyingo n’abalala.\nMu kusooka, omumyuka wa kaminsona atwala amasomero g’obwannannyini, George Mutekanga yatongozza omukolo gw’abayizi 700 abaayambiddwaako Polof. Ssewamala okuggulawo akawunta mu bbanka ya Centenary ne Stanbic nga baterekako buli mwezi naye n’abongerezaako.\nBaabadde ku kigo kya Kimaanya mu Masaka.


Bukedde Online - Jjangu oyolese mu musomo gwa Ssenga\nKandida agaanyi okuwona\nEngeri gy'ofumba ne muggyawo mu mirembe\nWALIWO ebintu ebiwerako ebyongera ebirungo mu mukwano naddala mu kisenge ebiyamba abaagalana okunyumirwa ensiitaano y’omukwano.\nAbantu nga bayiikidde Ssenga Naluggya Tomusange beegulire ku butiiti n’eddagala, oluvannyuma lw’omusomo ku Freedom City e Namasuba omwaka oguwedde.\nNga Ssenga wa Bukedde agenda mu maaso n’okutegeka omusomo gw’abakulu, mu bigenda okubeerayo mwe muli okulaga ebintu bino ebikozesebwa okunyumirwa akabbinkano k’omukwano.\nAbakazi nga beetegekera abaagalwa baabwe mu kisenge balina bye bambala okwongera ebirungo mu mukwano. Ng’oggyeeko engoye eziteeka omusajja mu muudu, omukazi ayambala obutiiti nga buno bulimu langi enjeru ne bbululu so nga waliwo n’embu ezirina okwambalwa ku butiiti.\nBino byonna byakulagibwa abanaayolesa mu musomo guno ogugenda okubeera ku Freedom City nga September 29, 2018 ku mulamwa ogugamba nti ‘Endigito ya laavu layivu ku siteegi’.\nAbakazi bangi bafuna okusoomoozebwa bwe kituuka ku birungo bye bassa mu mukwano.\nMu bino mubaamu abamu gwe beeyitira ‘ssupu’ ng’ono y’avubiriza ekkubo bba mwayita ng’alinnye gologoosa emirimu ne gibeera ‘talatibu’.\nMubaamu n’abanoonya okwezza obuggya, abasajja baleme kubatuukako nga baalagaya dda olwo nga ppata zaggwaamu dda laasitiika era bano bafuna ‘mufunza’.\nSsenga Naluggya Tomusange agamba nti eddagala erikola ku nsonga zino weeriri era abalikozesezzaako bafuna akamwenyumwenyu mu kisenge n’emirimu gyabwe okusiimibwa.\nAgamba nti mubaamu abakazi abatuuka okwebuuza lwaki bannaabwe bawangaaliramu bufumbo ne banyweza babbaabwe mwaka ku mwaka n’ategeeza nti babeera ne kaddoozi ka ‘muwoomya’ nga ddala omusajja lw’akiika avaayo yeekomba olwa sukaali alungiddwa mu munne ekibawaliriza n’enkeera okuddamu okusaba bakiike. Ate ku basajja abanoonya okufuna embavu mu buliri nabo tebabalekeredde.\nNg’oggyeko ebinaasomesebwa ku bye balina okukola okumatiza omukazi mu kitanda waliwo ebirala ebigenda okukuyambako okufuna embavu weewale okuyitibwa ssasi limu oba obutabeera na YAKA ateekebwa ku masannyalaze.\nSsenga Naluggya agamba nti ensonga zino zonna zisobola okunogerwa eddagala n’okufuna ddoozi ezitereeza era bino bye bimu ku bigenda okubeera mu musomo gw’abakulu Ssenga wa Bukedde gw’akutegekedde gy’onoova ng’ofunye ekikolo n’eddagala.\nAbanaabangula abantu mu musomo guno ogw’abakulu ogunaatandika ku ssaawa 4.00 ez’oku makya mulimu; Edith Mukisa, Naluggya Tomusange, Hamidah Namatovu, Kevin Nyanja n’omusawo omukugu mu nsonga z’abakyala, Dr. Mpanga.\nWajja kubeerayo n’abayimbi okuli Catherine Kusasira, Carol Nantongo n’abalala ng’okuyingira kujja kubeera kwa 10,000/- zokka.\nGgwe ayagala okwolesa ddoozi z’ebintu bino ebyongera ebirungo mu nsonga z’omukwano, omukisa guuguno togusubwa.\nBwoba oyagala okumanya ebisingawo kuba ku 0702201042 oba 0772404772 oba 0772462206.\nOmugaso gw'obutiiti mu kisenge


Kkampuni 7 ezibalirira ebitabo ezekikwangala zigaddwa - Radio Simba, The Best Luganda Station in the World !\nKkampuni 7 ezibalirira ebitabo ezekikwangala zigaddwa\nPoliisi nga eri wamu ne Institute of Certified Public Accountants bakoze ekikwekweto okufuuza kkampuni ezibala ebitabo ez’ekikwangala mu kampala okukakana nga Kkampuni 7 zigaddwa.\nOmwogezi wa Institute of Certified Public Accountants John Ssengendo agamba nti abantu abasoba mu 5000 befuula ababazi b’ebitabo wabula nga tebalina biwandiiko oba license.\nOmwogezi w’ekitongole ekikola okunoonyereza ekya CID Vincent Ssekatte agamba nti abantu 12 abakwatiddwa bagenda kutwalibwa mu kkooti bavunaanibwa.\nYagambye nti ebikwekweto bino bigenda kwetoloola eggwanga lyonna.\nFfe ng’Abalokole tetugenda kukiriza muyaga Bobi Wine tukulembera – Apostle Lubega\nPulezidenti Museveni yafundikidde okulambula kwe mu Lango


Bukedde Online - Obumyu bulimu obugagga abantu bwe batannazuula\nMukasa n'obumyu bw'alunda.\n"BULI gw'ogamba okulunda obumyu asooka kukubuuza gye wali olabye omudaala kwe batunda ennyama y'akamyu. Obumyu bulimu zzaabu abalunzi ba wano gwe batannavumbula'' Muawiya Mukasa omulunzi w'obumyu bw'agamba. Mukasa agamba nti ennyama y'akamyu bangi abagyagala okugirya.\nMukasa 30, ye nnannyini Kapeeka Agro and Livestock Farm esangibwa ku kyalo Kabala mu ggombolola y'e Kito mu disitulikiti y'e Nakaseke.\nFfaamu ya Mukasa etudde ku yiika 170 wabula mu kiseera kino yiika 70 kw'akolera pulojekiti ez'enjawulo. E y'obumyu yagituuma " Kalf Rabbitry " ng'agamba kuliko obumyu 35,000.\nMukasa yaleeta obumyu obw'olulyo obulume n'obukazi okuva e Kenya 400 era bwe bakozesa nga ensigo. Buli kamu yakagula ku 120,000/= . Agamba nti ebika bino byombi obumyu obuto bwe buzadde mw'agenda okukola ekika ekikye ky'atuumye "Nakaseke Breed".\nNali njagala okulima ovakkedo wa Hass oluvannyuma lw'okusisinkana amulima nga tugenze e Mecca. Naye bwe nakyalirako omulunzi w'ebyennyanja e Matugga , mu luggya ng'alinamu akayumba k'obumyu akansanyusa.\nYandagirira omulunzi w'obumyu omulala e Mukono eyannyongera amagezi ku nnunda y'obumyu ey'omulembe . Nakomawo ku ffaamu yange ne nsalawo okutandika pulojekiti y'obumyu. Natema emiti okuva ku ffaamu yange endala gye nakozesa okuzimba ekiyumba nga nazimba ebiyumba bya bumyu 1200.\nNali nnaakaleeta omukugu mu nnunda y'obumyu okuva e Kenya nga waakumala ennaku bbiri, gavumenti n'esiba eby'entambula. Omukugu ono yampa amagezi ku ndabirira ennungi ey'obumyu ne nganyulwamu era ku magezi ge kwe nsinzidde okugaziya ffaamu.\nMukasa agamba nti buli muntu asobola okulunda obumyu kubanga bwangu okulabirira ate buzaala mu bungi omulundi gumu obumyu 6-8 mu nnaku 28 -30 ekirala akatale weekali.\nTuluubirira okufuna akamyu akazitowa kkiro 4-5 . Buli Kkiro y'akamyu bagitunda 28,000/= - 35,000/=. Bw'oba okalabiridde bulungi kazaala ku myezi 5-6 . Buli kamyu okatunda wakati wa 100,000/- 120,000/-.\nKu kamyu tewali kisuulibwa . Ennyama bagirya , eddiba likolebwamu ensawo , engatto n'ebirala. Emitwe, obugulu, ebyenda bikolebwamu emmere y'embwa .\nMukasa agamba nti akatale kanene ddala. Alina wooteeri ez'enjawulo ezimusaba ennyama y'obumyu mu bungi ddala naye asoomoozebwa kubanga alina okukola endagaano gy'olina okutuukiriza.\nNg'oggyeeko okulunda obumyu , Mukasa alina embuzi 200, endiga 50 maleeto 15 n'enkoko ez'ennyama 500. Ennaanansi yazitabiikiriza n'ebitooke, emicungwa yiika 25. Alina emiyembe obutunda, bbogoya, gonja yabitabiikiriza n'entangawuuzi ku yiika 40.\n"Omusulo gw'obumyu naguteeramu engogo ezigutambuza okuviira ddala mu kiyumba ne gukulukuta okutuuka mu ttanka ya liita 10,000 mwe gukungaanira. Omusulo tugufukirira ku birime nga gutuyambako okugimusa ettaka . Omulala tugutunda ekidomola kya 50,000/= Yakola Biogas okuva mu bubi bw'obumyu gw'akozesa okufumba ku ffaamu . Amazzi g'okunywa gatambulira mu mpiira ng'obumyu buganywera ku nnywanto kiyambako obutagoonoona n'obutatobya kiyumba kuleeta ndwadde. Ku ffaamu yazimbako ekyuma ky'akozesa okukola emmere y'obumyu ey'empeke eyitibwa "pellets".\nAfulumya kkiro 500 buli ssaawa . Emmere y'empeke endala agiguza abalunzi b'obumyu mu ggwanga. Alina dulaaya zakozesa okukaza ebintu eby'enjawulo ku ffaamu nga amaliba g'obumyu , ennaanansi mu ngeri y'okubyongerako omutindo. Yasima ekidiba ky'amazzi omunywera ente .\nENZIMBA Y'ENNYUMBA Y'OBUMYU\nAkayumba k'akamyu azimba ka ffuuti 2.5 ku ffuuti 2. Omusulo gw'obumyu gukola ekigimusa ekirungi emmere y'empeke ekoleddwa "Pellets" esigalidde mu kiyumba ky'obumyu Mukasa agigabirira enkoko. Kalimbwe n'obusa bw'embuzi nabyo abikozesa okugimusa ettaka.\nObumyu obuto abugabirira ggulaamu 30 olunaku. Ate akakulu okutandikira ku mwezi gumu kalya wakati wa ggulaamu 100 - 200 okusinziira ku mbeera yaako, oba kayonsa. Obumyu osobola okusanga nga bwonna bufudde ssinga bufuna ekiziyiro ne butafuna mpewo emala. Okubugabirira emmere etali ku mutindo naddala nga buvudde ku mabeere ku wiiki 4-6 nakyo kibutta.\nMukasa agamba nti alina abakozi 30 ab'enkalakkalira. Ku bano kuliko abasawo b'ebisolo basatu. Ng'oggyeeko okubasasula omusaala ogwa 150,000-500,000/- omwezi, abasuza, abaliisa , abajjanjaba nga balwadde.\nMukasa agamba nti mukyala we Faridah Mahfud y'akola ku bikwatagana ne ssente ku ffaamu . Ate nnyina Mwasiti Nakatte alondoola emirimu egikoleddwa abakozi ku ffaamu .\nAbantu bonna nabawa omukisa bafune amagezi ku ngeri entuufu obumyu gye bulundibwamu n'okubufunamu ssente.\nMukasa agamba nti buli mwezi ategeka emisomo egikwata ku nnunda y'obumyu.\nEbbula ly'amazzi Yadde alina omugga oguyita mu ffaamu naye gwesudde wala ng'okusika amazzi netaaga obukadde 24 okugatusa ku ffaamu.\nMukasa alina enteekateeka okufuula ffaamu ye ekyobulambuzi. Ayagala kukifuula ekifo we bategekera ennyama y'akamyu eriibwa era ategeka okuzimba ekidiba ky'ebyennyanja.\nBuli kiyingira n'okufuluma ku ffaamu kirina okugenda mu kitabo okusobola okumanya ennyingiza n'enfulumya. Twewandiisa mu kitongole kya National Bureau of Standards wabula tukyali bato era tetunnaba kutandika kukola magoba gasasula misolo.


Bukedde Online - Omuyimbi Walukagga awonye okuliira ku nsiko\nWalukagga ne muwala we e Maya.\nOmuyimbi Mathias Walukagga alula. Ku Mmande, Walukagga yasiibye ku kitebe kya poliisi e Bukoto ekya Crime Intelligence ng'abuuzibwa akana n'akataano ku bigambibwa nti y'omu ku beenyigira n'okukunga abantu okwekalakaasa mu bwegugungo obwaliwo wiiki ewedde mu ggwanga poliisi bwe yali ekutte Bobi Wine.\nYabadde akunyizibwa Chris Ddamulira akulira ekitongole kino era oluvannyuma baamutadde kyokka nga bamutaddeko obukwakkulizo obukakali omubadde n'okumulabula obutaddamu kwenyigira mu bikolwa by'obumenyi bw'amateeka.\nBaamutegeezezza nti okumutta adde awaka tekitegeeza nti talina musango wabula baakikoze okufuna obudde obumala okwongera okumunoonyerezaako era bajja kuddamu bamuyite.\nWalukagga oluvudde e Bukoto asibidde mu maka ge e Maya ku luguudo lw'e Masaka gye tumusanze n'omu ku baana be era ono ategeezezza nti leero lwe lusoose okudda eka oluvannyuma lw'ennaku ssatu ng'aliira ku nsiko.\n"Bwe baafulumya ekiwandiiko nti poliisi enoonya natya nnyo ne nsalawo okubaako we neekukuma. Bwe baayongedde ekiwandiiko ekirala nga bampadde nsalessale wa Mmande okweyanjula ku poliisi kwe kugendayo.\nKu bya ttiyaggaasi gwe baamukubira e Nalufenya: Walukagga agamba nti, ‘'abasajja bankola ekintu ne bandeka nga ntaawa. Buli lwe nagezangako okutunula nga ndaba Abazungu abansala mu maaso era mu kiseera ekyo natandikirawo okufumintiiriza nga bwe nzijjukira abasajja nga Dr. Kizza Besigye ne Bobi Wine abazze bakubwa ttiyaggaasi olutatadde''. Okusinziira ku kye nawulidde, bano beetaaga okuwa ekitiibwa.\nOmuyimbi Mathias Walukagga\n'Mu kuvuga takisi nfunyeemu ennyumba'


Bukedde Online - Ekisaakaate bakiyombeddemu\nâ€˜Mukozese obulwaliro obutonoâ€™\nAdded 24th January 2010\nAbaalekulidde kuliko eyaliko minisita omubeezi owâ€™ebyenjigiriza Saudah Namyalo abadde ssentebe wâ€™akakiiko akaddukanya Ekisaakaate, Anatole J Kiriggwajjo omumyuka we, Aloysius J Matovu abadde ayogerera Ekisaakaate, Henry Lubega, Andrew Kibuuka Ddamba, B Ttendo Mutale , Patrick Ssenyondo, Medad\nAbaalekulidde kuliko eyaliko minisita omubeezi owâ€™ebyenjigiriza Saudah Namyalo abadde ssentebe wâ€™akakiiko akaddukanya Ekisaakaate, Anatole J Kiriggwajjo omumyuka we, Aloysius J Matovu abadde ayogerera Ekisaakaate, Henry Lubega, Andrew Kibuuka Ddamba, B Ttendo Mutale , Patrick Ssenyondo, Medadi Ssentanda ne Christopher Kibukutu Luwaga.\nNamyalo yagambye nti baatandikawo Ekisaakaate nga baluubirira okulongoosa empisa zâ€™abaana, bamanye obuvunaanyizibwa ku ggwanga lyabwe, Obwakabaka, okuwa abantu ekitiibwaÂ nâ€™okumanya ebyobuwangwa nâ€™ennono zaabwe.\nâ€œNga tumaze enteekateeka zonna, twawandiikira Nabagereka akulemberemu Ekisaakaate. Tuzze tutambula bulungi, twasookera Naggalama mu 2007 nâ€™abaana 300, ku Mbogo mu 2008 twafuna abaanaÂ abasoba mu 700. Mu 2009 twali Seeta nâ€™abaana nga 530 ngâ€™a ku luno kyava ku bbula lyâ€™amafuta eryatulobera okuweza 1000.\nAbasomesa twapangisa 130 era bonna twabasasula.\nMu 2010 twasalawo tukitwale e Katikamu SDA, naye abalala baatuyita emabegaÂ ne bawandiikira abantu nti kyakubeera Gayaza. Olwâ€™okuba ffena abali ku lukiiko luno olukadde twali basomesa abayivu , Abaganda era abaagaliza Buganda ebirungi twasalawo tuleme kusiika muguwa ne tulekulira.\nEkisaakaate kino twakissaamu ssente zaffe nnyingi nga twagala tukole ekintu ekiweesa maama Nabagereka ekitiibwa kuba naye yatulaga nti asiima bye twali tukola.\nÂ Ssente ze twali tusolooza mu baanaÂ twazikozesanga bulungi ate nga tugattamu nâ€™ezaffe. Nvudde mu Kisaakaate nga nkibanja obukadde obusukka mu 15,â€ Namyalo bwe yagambye.\nAloysius Matovu Joy (omu ku baalekulidde): Okutandika Ekisaakaate, abantu abâ€™enjawulo baasangibwa nâ€™ekirowoozo kino. Twakitwalira eyali minisita omubeezi owâ€™e byenjigirizza, Saudah Namyalo nga twagala mu kifo kya bassenga abaagendanga mu masomero okuwemula abaana tufune ekintu ekisomesa abaana nga bafunamu ne tukikwasa Nabagereka.\nNaye mu Kisaakaate kya 2009,Â ebintu bingi ebyatwogerwako abantu abâ€™enjawulo abali beeyagaliza ekintu.\nEkyatuyambanga ennyo twalina obuwagizi bwa Maama NabagerekaÂ naye ngâ€™ate mu ofiisi ye mwe muli abasinga okutulwanyisa nga bakulembeddwa omuwandiisi we owekyalama Juliet KÂ Ssenteza.\nOlumu yatuwa ebbaluwa etugamba nti tetukkirizibwa kuddamu kwogera ku Kisaakaate! Naye ekirungi tuli basmesa, tujja kulaba engeri gye twongera okuyamba abantu abâ€™enjawulo nga tubasomesa ku mitendera egitali gimu kuba Ekisaakaate tekisobola kumalawo bantu bonna.\nAnatole J Kiriggwajjo: Nze mu kiseera kyâ€™okutandika Ekisaakaate nnali kaminsona e Mmengo mu minisitule yâ€™ebyenjigiriza nga nvunaanyizibwa ku kunoonyereza.\nEbyasinga okutulekuliza, mu 2010 bwe twatuula nga bulijjo okulonda ekifo gye tunaateeka Ekisaakaate twasalawo tugende Katikamu SDA e Luweero.\nKyokka twagenda okulaba ngâ€™ebbaluwa okuva ewâ€™omuwandiisi wa Nabagereka ngâ€™egamba nti kyalina kubeera Gayaza Junior . Olwâ€™obutayagala kukaayana kwe kulekulira.\nBwe twawandiika ebbaluwa erekulira, Muky. Maria Kiwanuka yatuddamu nga October 7 2009 ngâ€™atusiima emirimu gye tukoze.\nTwafuna ebbaluwa endala ngâ€™etulagira okuzzaayo ebintu byâ€™Ekisaakaate mu bwangu, omuli ebikozesebwa nâ€™ebiwandiiko nga October 29, 2009.\nOlwo kwe kufuna ebbaluwa endala ngâ€™etugaana okwogera ku Kisaakaate.â€\nOlukiiko lwâ€™Ekisaakaate oluggya lutuulakoÂ Â Kabuuza Mukasa (ssentebe), Florence Nakiwala Kiyingi (mumyuka)Â , Apollonia Mugumbya (muwanika), Suzan Nalwoga (mwogezi), Rehema Kasule (kitunzi) ne Joanita Kawalya Muganga (mutendesi).\nÂ Ssentebe wâ€™Ekisakaate 2010 omuggya, Kabuuza Mukasa yagambye nti tagobanga ku ba lukiiko olukadde, nti be baasaba ne balekulira.\nÂ â€œAbagunjuzi abasinga baasigalawo era tubadde tukola nabo mu Kisakaate 2010. Abaali bammemba bâ€™olukiiko be baawummula bokka,â€ bwe yagambye.\nYannyonnyodde: Emirimu gyâ€™Ekisaakaate nâ€™enteekateeka zaakyo byonna byasigala nga bwe byali mpozzi twayongeramu enteekateka endala eyâ€™Ekisaakaate ekinaabeerawo mu July nga kino kissiddwaawo olwâ€™okusobozesa abaana abasomera mu masomero agali ebweru wâ€™eggwanga nâ€™abo abaagala okukyetabamu okufuna omukisa okukiyingira.\nUganda eroopye Rwanda mu CAF\nKampala Yunivasite bagiggyeko ssente\nAsaze omwana wa muganda we obulago\nEkisiibo kyâ€™abakkiririza mu Kristo kitandika Lwakusatu\nâ€˜Mubeere beesimbu mu kisiiboâ€™\nKino kiseera kya kuzza buggya omukwano gwaffe ne Katonda